INONG [novel na marhata Batak] – Jejak Publisher\nHome / Novel / INONG [novel na marhata Batak]\nINONG [novel na marhata Batak]\nContoh: INONG [novel na marhata Batak]/2/Budi Hartono/Jln Jenderal Sudirman No 4, Sukabumi 43355/0812345678\nINONG [novel na marhata Batak] quantity\nCategory: Novel Tags: Bahasa Batak, INONG [novel na marhata Batak], Novel, Radius S. K. Siburian\nNovel – Bahasa Batak\nRadius S. K. Siburian\nInong. Sada hata alai mansai gok pangantusion na marhadomuan tu si. Ise hita on na tubu tu portibion molo so sian ina? Tangkas do taboto. Songon dalan ma i manungguli rohanta tu natuatuanta lumobi tu inongta be. Andorang so tanunuti manjaha pustaha on, mansai denggan do ra, molo tasunghun boha do barita ni inongta. Sunggulsunggul on tarlumobi ma tu angka hita namarnatuatua do pe saonari.\nTaringot tu ise do isi ni pustaha on? Tarida do sian judulna. Tangkas do taboto molo hata inong pintor manghonai do tu roha nang ngolunta. Godang ni pangkorhonna ima na so boi tarlupahon. Isarana mulai sian di bortianna do pe hita sahat tu na taboto marroha manang dung balga bahkan nga hasea be. Ini ni buku on songon sada sarita ma taringot tu ngolu siadap ari ni sada ina dohot anakonna.\nAha naso diulahon Inong hudoa tu hita? Ra taboto tangkas do aha alusna. Nda diungkithon, didungketdungketi, dohot dipalapalai do sude asal ma hasea gellengna? So adong hata mansohot mangula saleleng mangolu do pe. Sian manogot sahat tu bodari, sai ianakkonna do disarihon.\nPanghulingna sipalambok simanangi dohot ateate. Holongna so hea marsik. Parrohaonna na sai use uju pe na hurang denggan diula anakkonna, hir ni hodok na so tarapusan, tangiang na so ra marnasae, dohot lan na asing, sian dia i tajalo? Dapot hita di ngolu ni inongta.\nSongon sada dalan ma pustaha on laho mangingot, marsarita, martaringot tu angka na uli jala na denggan. Ndang pustaha na sala na di tangan mu na on. Godang ni na uli na mansai denggan hangoluhononton marhite isina. Ahut hamu ma angha na denggan sian pustaha on. Baritahon na denggan tu humaliang asa lam godang na manghamauliatehon basabasa ni Debata tu hita marhitehite ngolu ni dainong.\nBe the first to review “INONG [novel na marhata Batak]” Cancel reply


RAJA OMBUN – TanoBatak\nAngka parroha ombun, ima na so mangaloas sondang natiur masuk tu rohana. Musu so habiaran do i dongan so tarhilala.\nTung sura pe sumorop ibana tu sada loloan/punguan, handang so pinaris do ibana disi pagori so pinagohon. Tung sura paingoton, mamintori dirina do i marungut-ungut laos maporus. Sihampir gabe gambir do i tandiang gabe toras, tu begu pe so tampil, tu adopan ni jolma ndang bolas.\nDi angka pardalan di las ni ari, sai diparar do pamolus ni ombun mangondingi mataniari mangorui mohopna, alai dung sumisi, ngirsaon ma jolma i songon horbo jinail ai nunga disorop pilngas ni mataniari i. Dang boi hape apala haru hirim jala pos roha di ombun mangalehon halambohon, ai ndang margogo ibana mangalo hagogoon ni alogo.\nDung so alogo mangullus ibana, dokdohan ma ibana dibahen arina, mamirong ma ibana paboahon nanaeng madabu ma ibana gabe udan.\nJolma parbangko ombun ndang boi i panisioan, ai uju bidang ibana di roha, tarparar do i pangaluan, alai tongkin muba do rohana dibahen alogo pangapianon na paboanboan dirina dohot pingkiranna, ujungna sumisi sian iba.\nAngka ompunta sijolo tubu, jamot do i mamillit tohap tu angka anak sipajoloon jala “natangas di roha natangkas tubu”. Sai dihirim rohana do angka naposo natau gabe tundun di jolo asangasang dipudi. Ima angka jolma na boi manghophop sabangso, saompu, sahuta, saama, songon i nang di angka na sadongan marojahan dibagasan patik nauli, uhum natingkos. Didok ma i adat diparadat, uhum diparuhum.\nMolo dipabangkit sada anak gabe raja, dipatihi do i asa “manjujung uhum natingkos”. Patik ni harajaon didok sijujung ni ninggor sitingkos ni ari. Tuhe so ra mumpat batangi so ra husor. Parninggala sobola tali, parhatian sisada ihot. Disingahon Raja Sisingamangaraja do patik ni harajaon i, na gabe sitindangi tu sude angka Raja partohap di Bangso Batak, asa gabe Raja Tumurut Uhum, Raja Tumurut Adat, Raja Sintamardongan, Raja Panghophop.\nDang adong be hagogoon na asing mangunggil tohap ni Raja si songon i asa ditadingkon nirajaanna disoluk haporsuhon dohot hapogoson. Sapala naung tinuhuk pinorsan, ima padan sidalanhonon ni angka Raja na holong mardongan i, sihongkop bangsona. Pangunsandean ni nagale ma ibana pangaluan ni nabile, ndang mardia imbar patindang holong dohot uhum natingkos.\nMolo taida saonari angka partohap di harajaon, pargomgom di Bangso Batak, nunga tung balik songon lapaon ihan suhar songon taiton bulu. Ditimbangi natorop do nuaeng on angka Rajana ala dibereng manirpang sian patik dohot uhum hasintongan. Pasuksuk artana be do nasida, mangonsop mudar ni natorop, mamisat ngolu ni napogos, mambarobo ngolu ni paradongan. Marbangkohon mangallang sian toru ni rere, pasuda indahan ni pinarorotna. Dibahen pe patikna i, dalanna manguhumi angka nagale do, dalanna mangonsop hosana.\nTudos ma nuaeng natorop pangisi ni bangso on songon na maronding tu Raja na marbangkohon ombun. Mangalului dalan ma nasida ganup sahali lima taon unang miling nian sian “batuan” harajaonna jala unang munsat “salenggam” hatongamonna. Alai hagogoon ni alogo do manontuhon “masarsar do ibana manang ndang”. Hosa, holso dohot arsak ni natorop i do manambai hagogoon ni alogo laho mangullushon harajaon ni angka jolma na marbangkohon ombun.\nGaung so marihot do nasida peak so maringanan, ai dang siat nasida di roha ni angka natorop na sai holsoan paima adong raja panindangi uhum natingkos patik nadenggan.\nNatorop pe godang do songon na marbangkohon “sibaharubaharu”. I pe gaung somarihot do peak so maringanan. Molo gomodang jagal ni si Pohul, ido dietong na boi gabe Raja, nang pe pamosat do ibana tu donganna. Molo malo marpollung songon si Talmis, ima dietong gabe raja, nang pe jotjot do ibana marsipalensem di parulanna. Molo malo mangarangrang songon si Raksa ima dietong gabe raja, nang pe so hea tulus ulaonna. Nadumokdok, molo girgir mangalehon jagal dohot tuak songon si Polgak, ima dietong gabe Raja, nang pe nasinamun do pandapotanna.\nAngka jolma sisongon on ma nagirgiran di sileanlean, patorsok pandaian, manghirim di hasurungan. Dipabangkit ma raja, napunggur petaho, asal ma marhasurungan ibana sian i, asal ma gomparan ni ompunta, asal ma dongan sahutanta, asala ma tabo hatana, tabo jagalna, hapal jalangjalangna. Ditaon ma “jorgong” di jolona asa adong sijamotanna saleleng marharajaon raja pinabangkitna i.\nMaret 26, 2008 tanobatak\n5 respons untuk ‘RAJA OMBUN’\nempat aline terakhir, itulah kenyataan yang ada jaman sekarang. bahwa ‘hepeng do mangatur adalah benar. kepala desa di tempat saya sekarang harud menghabiskan biaya ratusan juta, bahkan menurut kabar na binege, sampe tu EM…ember kalee….hanya untuk menjadi kepdes…menang dimaklumi, disini daerah industri dan perumahan dan tentunya uang masuk sian toru ni rere sanagt banyak…\njaman na rittik on, mana ada lagi raja obbun,..yang aja raja tornado, manang aha pe di kipas….\ntapi…kadang saya berpikir,…ibban na so mamora ido ra iba…anggo mamora lobi kejam sian i do ra …\nmauliate nidok dituhan ala so dilean hamoraon, ai mungkin diboto dang sanggup iba manean….\nnang songoni di hitaan,…kalau mau jujur, setiap pemilihan, berapa banyak duit habis???…nisukkun ma kaleng-kaleng, sehingga masyarakat diajari untuk makan duit ‘begu’. napenting mardalan “duit biru=istilah anak tetangga” anggo suara hati, tusadaa an….\nseyogianya semua orang khususna halak hita, ikkon bersipat ‘raja obbun’, alai holan mudar ni halak batak do na makkuling, jai nangpe peol otik dongan tubu i, ikkon pilliton ma i……\nsai boi ma nian roha niba on marroha raja obbun ateh\nMaret 27, 2008 at 2:55 am\n– Apala tabo do halak amang Naipospos on marhata batak, ai\nhurasa dang piga be songon amang on naboi marhata batak\nsisongoni sai masihol do iba manjaha artikelna.\n– Memang nunga songoni amang parngoluon siganup ari,\nibarat ni hata naung umum saonarion “sedangkan yang\nharam susah dicari apalagi ayng halal” jadi manang na\nsursar pe uhum dang pola bohai ai tutupon ni siuhumisik doi\nMaret 29, 2008 at 3:21 am\n……Ai molo najolo antong Raja ni halak Batak Raja Binangkit ni Debata do, jadi ndang adong dipingkirhon asa mamora sampe 7 Turunan nasida..\n……Ba ianggo nuaeng on do, Angkan raja-raja partogi binangkit ni situan natorop asa marharajaon ibana….ingkon boi ma didok rohana 5 taon periode punguhon sampe sungkup pangoluhon pinomparna pinomat 7 Turunan..\nPartongaan taon na salpu i tarsor ro ma telepon ni sada partulangon tu ahu. Apala aha ma nuaeng barita sian tulangon sukkun-sukkun ni roha. Hape na paboahon na naeng mangulahon acara pelantikan ni punguan ni halak Batak do nasida di inganan nami nuaeng on. “Nauli mai Tulang” nikku mangalusi partulangon i. “Ta baen ma denggan ulaon i, ta bulang-bulangi ma ketua lengkap dohot tunggal panaluan dohot piso halasan” nikku mambaen usul.\n“I ma da lae. Walikota pe ro do annon. Asa bahen hamu ma nian pangurupian muna tu si,” ninna. “Molo boi nian, asa ta pakke ma tunggal panaluan ampuna ni lae di acara i,” ninna partulangon i.\nRo di si na hurippu do partulangon i na bage ketua ni punguan ni batak i. “Taringotna ise do tahe ketua ni punguan i dipillit, halak Tulang do kan?” hupatakkas ma tu partulangoni.\n“Daong au lae. Wakil ketua do ahu. Si Adonang anggota dewan do” ninna partulangoni paboahon sada anggota dewan ni kota nami naung takkas tinanda.\nNa ringgas hian roha naeng mangurupi toppu ma bage losok huhilala.\nHuroa tudos tu na sinaritahon ni lae Naipospos on ma parrohaon ni akka dongan halak hita di huta nami on uju pemilihan i. “Ise ma dongan na humapal sihumisikna ima taparrajohon.” Hape tangkas do diboto angka dongan i manang songon dia ma ula-ulani dongan napinillit na. Dang adong na sitiruon nang di parulaonna dohot pakkataionna.\n“Ai tiga-tigani boru muna do tunggal panaluan i tulang” nikku ma dung dapotan alus asa unang babe hansit rohani partulangon i.\nJempek ni hata bage margarar ma tunggal panaluan hulehon hami tu nasida.\nBulan Januari na salpu i, tarbarita ma na tartakkup ni polisi ma sada anggota Dewan ni kota on marjuji dohot akka donganna akka pamborong. Dua minggu na salpu diputus pengadilan ma nasida terbukti melakukan tindak pidana perjudian dengan hukuman 3 bulan.\nsongonima realita namasa saonarion sungkun2 boa do merobah manang mangatasi luar biasa hebat lae Monang menyajikan realita i dohot hata batak nauli aha do istilah tusi lae ! mauliate horas\nFebruari 9, 2010 at 4:47 pm


19.56 Gereja Katolik Maria P.O.K.-Sidikalang No comments\n“Dung i dijou ma na sampuludua i jumonok, dipungka ma marsuru nasida marduadua, dilehon ma tu nasida huaso mamaksa angka tondi na hodar!”\nRa hea do hita tonton di TV iklan kampanye ni Presiden SBY di tingki laho mancalonhon muse ibana. Di iklan i dipataridahon angka jolma na mamuji pamarenta nuaeng on ima SBY jala di si didok joma i, “Mauliate ma di pamarenta nuaeng on alana 3 hali turun arga ni minyak, biaya singkola gabe mura …” Alai didok si SBY alusna, “Unang dok hamu songon i, gariada ahu do mandok mauliate tu angka rakyat, alana sude i ndang alani gogonghu, alai alana perjuangan dohot kerja keras ni angka rakyat do i.”\nTung mansai bagak iklan on, ima alus ni si SBY. Toho manang daong aha nadidok nai sian ias ni rohana, ba urusanna mai. Alai nalaho hita dok, tung mansai andul alusnai dohot angka na masa di nuaeng on, ima tung mansai godang jolma i pabangga-bangga manang paburnang-burnang na binahenna. Angka nabinahennai didok holan alani haburjuon, hamaloonna sambing do, gariada didok anggo so alani ibana i, sudenai ndang boi mardalan. On ma goarna ginjang ni roha.\nAlai didok Jesus tu siseanNa suang songoni tu hita, molo hita ulaon angka na denggan, nauli dohot ulaon pararathon Harajaon ni Debata, unang ma laho mangalului sangap di hita, alai sai hita ulahon mai laho mamuji jala pasangaphon Debata. Unang hita haginjanghon bahwa sudenai i hita ulaon holan alani hita sandiri. Unang ma songoni hita, alai ingkon tongtong marunduk ni roha hita, bahwa sudenai boi hita ulaon holan alani holong dohot pangurupion ni Debata tu hita. Sai tongtong ma hita marunduk ni roha, manat hita, unang gabe tubu ginjang ni roha di hita. Amin.


Manghadang ulos di abara Parsiamun manang Parhambirang ? | Raja Mandidang Sitorus\n« Paniaran, boasa didok paniaran ?\nDia do parjolo sipasahaton, Ulos Pansamot do manang Ulos Sampe Tua (nuaeng didok Ulos Hela) ? »\nDecember 29, 2016 by Sampe Sitorus,SE (A. Hitado Managam)\nDi grup Facebook Partungkoan, adong sunghun sunghun sian dongan sapartungkoan amang Ruhut Hartono Sinaga :\nHoras amang… Martukkar pikkiran ake…. Dia do bedana Pamakkean Ulos di Siamun dohot Dihambirang mauliate.\nHombar tu sunghun sunghun i di son pinaandar ma pangantusionhu marhite naniadopan jala dituturi natuatua :\nSt. Sampe Sitorus /br Sitanggang (A. Hitado Managam Sitorus)\nDisada tingki hea ma au ro mangadopi gonghon ulaon Pesta Unjuk, haroronghu aleale ni paranak. Huhasomalhon do manang tudia au laho ingkon do tamba parbinotoan.\nTopet hatiha i andorang so masuk tu gedung huida sian suhut parboru manghadang ulos diabarana parhambirang. Ala huida sahalak ama natuatua jonok tu ingananhu jongjong antar hupagogo soaranghu mandok: “Ai songon na so somal do niida hasuhuton di Pesta Unjuk manghadang ulos dihambirang” ninghu. Pintor mardalan natuatua i mandapothon amanta namanghadang ulos dihambirang i laos dipadenggan natuatua i gabe disiamun ulos i. Ndung i didapothon au jala didok: mauliate amang, ai marga aha hamu tahe ? Ninna. Hualusi Sitorus amang.\nDidok natuatua i, poso dope hamu alai tung tangkas do diparrohahon hamu angka ruhut-ruhut paradaton i ninna.\nHudok santabi amang au pe parsiajar do jala ala so somal do huida asa pola hudok songon i jala huida pardompahan ni amang tongam jala pos rohanghu na tuturan ni amang hami angka sundut naumposo. Mengkel amang i huhut dipatorang ma songon on:\nIa ulos somalna dihadang di abara parsiamun. Molo pola dihadang di abara parhambirang napatuduhon na tung dokdok do parungkilan/sitaonon ni namanghadang ulos i siala namasa niadopanna. Isarana molo tilahaon manang mate purpur rodi mate punu, ndang sala molo dihambirang dihadang ulosna. Sandok diulaon habot ni roha na tung mansai dokdok do masa manghadang ulos dihambirang, ninna.\nSian panuturion ni natuatua i gabe tamba parbinotoanhu.\nNian somal do ra tabege jala taparrohahon halak mandok asa di abara parsiamun ulos dihadang, alai ndang hea dope napatoranghon boasa songon i.\nLaos ima nahupaandar di partungkoan on. Alani i molo tabereng halak manghadang ulos di abarana parhambirang hape ndang ulaon habot ni roha nadokdok, denggan ma tapaingot asa dihadang ulosna i diabarana parsiamun.\nAmbal ni hata molo naeng marulaon hamu, unang lupa manuhor tigatiganami on ate.\nTabe mardongan olop-olop\nSt. Sampe Sitorus/br Sitanggang (A.Hitado Managam Sitorus).


Jamita: Minggu, 16 Maret 2014, Passion III: Reminiscere | Ezer Kenegdo\nJamita: Minggu, 16 Maret 2014, Passion III: Reminiscere\nEvangelium : Johannes 3:1-17\nHolan Jolma Natubu Sian Ginjang do na Marnida Harajaon ni Debata\nMolo jinaha evangelium Johannes, manigor tarida do songon dia cara pamaritahonon ni si Johannes manuturhon ngolu panghobasion dohot angka panghataion ni Jesus na so haru somal jumpang di evangelium Mateus, Markus dohot Lukas. Johannes mangalehon godang perhatian tu tolu sungkun-sungkun : Parjolo: Ise do Jesus i? Laho patoranghon hadirion ni Jesus naung ro tu portibi on dipangke istilah “Hata i”, “Daging”, “Hangoluan”, “Hatiuron”, “Hamuliaon”, “Anak sasada” dohot lan na asing. “ Gabe daging ma Hata i jala maringan ditonga-tonga ni hita on,.. (1:14), asa marhite i gabe boi ma jolma marnida Debata na sasintongna. Di evangelium on, digombarhon Jesus do diriNa songon: Mesias na margoar Kristus (4:25-26), Ahu do roti hangoluan i (6:35), Angka na mauas, tu Ahu ma ibana ro minum (7:37-39), Parmahan na denggan (10:14), Hau anggur na tutu (15:1). Paduahon: Aha do na niulahon/nihobasan ni Jesus laho patuduhon diri-Na songon Anak ni Debata? Johanes manurathon godang tanda halongangan na pinatupa ni Jesus, isarani Aek gabe anggur di huta Kana (2:1-12), manamue 5000 halak ( 6:5-10), Pamalum na marsahit, pangoluhon na mate dohot angka na asing, patuduhon Jesus do Anak ni Debata na tongon mangulahon lomo ni roha ni Debata. Patoluhon: Songon dia hubungan antara na mangihuthon Jesus dohot angka jolma na manghasogohon/mangalo Ibana? Evangelium on mangurupi hita laho mangantusi dohot denggan pergumulan ni angaka jolma naung mangulahon angka pangajarion na baru na pinasahat ni Jesus dohot angka jolma na mandok na so boi ulahononnasida i alai tongtong do nasida satia tu angka uhum/patik ni si Musa.\nMangihuthon paretongan ni angka pande bisuk Padan na Imbaru hira taon 80/95M ma evangelium on disurathon uju maringanan ibana di huta Efesus. Jala hira sude do sapandapot angka pande bisuk Padan na Imbaru dohot tokoh-tokoh Gereja mandok Si Johannes ima sahalak sisean haholongan ni Tuhan Jesus na gabe Apostel manghatindangkon dohot mamaritahon Barita Nauli i (panurat Evangelium Johannes on). Laos ibana do muse panurat buku 1,2,3 Johannes dohot buku Pangungkapon di Padan Na Imbaru. Disangkapi roha ni panurat evangelium Johannes on do naeng mamangkulingi sandok halak na pistar, na bisuk, angka pangajari, ro di angka na sangap ni portibi on, asa tung ditanda jala dihaporseai Jesus Kristus do Anak ni Debata, na mangalehon hangoluan di angka na porsea di HataNa (20:31). Laos i do na pinasahat ni Tuhan Jesus tu si Nikodemus dibagasan turpuk jamita on.\nGuru na ringkot marguru tu Jesus Kristus (ayat 1-2): Guru i ma angka na pinatujolo gabe pangajari di tongatonga ni sada bangso. I ma angka na pistar, naung godang mangguruhon parbinotoan, jala na gabe sitiruon ni torop halak di ngolu siganup ari. Adong do sintongna molo adong mandok, ingkon jagaon ni guru wibawana songon halak na pistar, manang pakar na gabe panungkunan ni natorop. Asa adong ma sahalak sian Parise, sintua ni Jahudi na margoar Nikodemus. ( KJV: There was a man of the Pharisees, named Nicodemus, a ruler of the Jews) Nikodemus i ma sahalak sian Parise jala sintua ni Jahudi (pemimpin agama Yahudi-anggota Sanhedrin) na patuduhon parange na denggan tu Jesus marhite na ro borngin borngin manopot Jesus laho marsiajar. Tarjalo roha do pambahenan ni si Nikodemus molo ingkon borngin borngin ibana manjumpangi Jesus, apalagi laho manungkun-marsiajar tu sahalak Guru na imbaru jala parhutahuta, alana hurang suman molo sahalak sintua ni Jahudi na margoar Nikodemus molo songon angka natorop i ibana paihutihut Jesus, apalagi molo diboto angka donganna halak Parise. Di turpuk on, tarida do parsitutuon ni si Nikodemus laho mangantusi pangajarion ni Jesus, dihauasonna diparbinotoan i dihilala ibana do “Yesus memiliki sesuatu yang tidak ia miliki”. Tarida do haserepon ni roha ni si Nikodemus, na tongtong olo marsiajar hape sahalak guru na sangap do ibana di mata ni angka na torop, alai dijolo ni Tuhan Jesus tung mansai godang dope siguruhononna. Gariada hira na hurang talup dope si Nikodemus gabe guru, ai so tarantusan ibana dope ruhutruhut laho marnida Harajaon ni Debata. Tarida do i dung disungkun si Nikodemus gabe dialusi Jesus marhite sungkunsungkun muse, “Ho, guru ni bangso Israel, ndang diboto ho i?” (ay.10).\nTung andul do asing pangalaho ni si Nikodemus songon sahalak Parise martimbangkon donganna Parise na asing, tongtong do dihauashon ibana parbinotoan jala laho do ibana mangguruhon i tu Jesus bornginborngin asa tung sagat nasida manghatai, jala boi dapot hatorangan na bagas taringot tu na sinungkunhonna tu Jesus. I do umbahen dung pajumpang ibana dohot Jesus, pintor sportif do ibana memulai panghataion, “Gurunami… (tontu mansai maol do on di ibana, ai sahalak guru do tong si Nikodemus jala nunga tumua/lebih senior ibana sian Jesus), alai olo do si Nikodemus mangakui halobian ni donganna, diparsangapi ibana donganna, ndang gabe hahurangan ni Jesus dilului ibana songon na pinatupa ni halak Parise na asing na sai jotjot mangalului hasalaan ni Jesus dalanna laho manjehehon Jesus. Parjumpangan ni si Nikodemus dohot Jesus tontu mamboan hasil, martua do si Nikodemus ala dapotsa hatorangan na tangkas taringot tu ngolu na imbaru i sian Tuhan Jesus. Borngin na uli do borngin i di si Nikodemus, ai gabe diantusi ibana hinaringkot ni ngolu na imbaru i.\nLapatan ni na tubu sian ginjang (ayat 3-8): Langsung do diarahkan Jesus panghataion nasida tu pokok persoalan na adong dibagasan roha ni si Nikodemus, i ma taringot “ Harajaon ni Debata”. Dialusi Jesus, “Na tutu situtu do na hudok on tu ho: Ia so tubu jolma sian ginjang, ndang tarbahensa marnida harajaon ni Debata”. Alai maol do diantusi si Nikodemus hatorangan ni Jesus. Diuji si Nikodemus do muse mangantusi pangajarion ni Jesus marhitehite hapistaranna, alai ambal do sian na nimaksud ni Jesus. Pandohan ni Tuhan Jesus di ayat 3, dilapati si Nikodemus marhite pikiran (akal budi) pardagingon, “Songon dia ma tarbahen tubu muse halak, ia naung matua? Tung haulahansa ma mamasuhi siubean ni inana, asa tubu?. Hape na nidok ni Tuhan Jesus i, boi antusan holan marhite pikiran (akal budi) partondion do (patudos Rom.12:2). Ai ngolu na imbaru, na nidok ni Tuhan Jesus:”tubu sian ginjang”, ima ngolu na mangadop tu tondi , ndadaa mangadop tu hagiot ni daging”. Alani na tubu sian ginjang lapatanna marngolu na imbaru, ima ngolu na dibagasan panogunoguon ni Tondi Parbadia. Nasa na marngolu na imbaru, i ma na tubu sian aek dohot Tondi. Alai dia do lapatan ni na tubu sian aek dohot Tondi? Na marpardomuan do pandohan i tu na marnida dohot mamongoti Harajaon ni Debata. Na sahat marnida jala bongot sogot tu bagasan Harajaon ni Debata i ma angka halak na ias roha, “Martua ma parroha na ias, ai idaonasida do Debata” (Mat.5:8). Alai ndang adong nanggo sahalak pe jolma na ias roha, ia so jolo dipaias sian saluhut hajahatonna di na robi. I do umbahen ingkon “tubu sian aek”. Alai ndang sae holan i, ingkon dohot do tubu sian Tondi. Lapatanna ndang sae holan ias sian dosa ditingki na salpu. Memang, nunga salpu jolma na parjolo i, jala nunga soluk jolma na imbaru marhite pandidion na badia i, alai ringkot do jaloon hagogoon ni Tondi Parbadia, asa margogo na porsea i jala monang maralohon nasa na jat saleleng di portibi on. I do na nidok ni Tuhan Jesus, “tubu sian Tondi”. Pangajarion na pinasahat ni Tuhan Jesus naeng patorangkan tu si Nikodemus na salelengon memahami bahwa nasida sebagai halak Jahudi merupakan pomparan ni si Abraham tontu nunga otomatis gabe anak ni Debata, alai Tuhan Jesus patoranghon ingkon na tubu sian Tondi do, ndang cukup holan tubu sian keluarga ni Jahudi manang molo nunga mangulahon patik.\nHaluaon marhite panobusion ni Tuhan Jesus (ayat 9-17): Hatorangan na nilehon ni Jesus tong dope maol siat dipingkiran ni si Nikodemus, “Songon dia ma tarpajadi i? Laho mangalusi sungkunsungkun ni si Nikodemus gabe diarahon Jesus do pingkiran ni si Nikodemus tu pamingkirion secara partondion ndang secara pardagingon, “Ndang adong na manaek tu banua ginjang,… (ay. 13). Ibana do na di banua ginjang hian, alai naung tuat sian i asa dihatahon Ibana tu hajolmaon angka na di banua ginjang. HatutuatNa sian banua ginjang marsangkap do laho manait angka na porsea tu banua ginjang. Patimboon…(ay.14) dipangke Jesus tu dua hal i ma : parjolo, patimboon ma Jesus tu hau pinorsilang di Golgata (jaha Joh.8:28 ; 12:32), paduahon, patimboon ma Jesus tu hamuliaon uju tarhinsat Ibana tu banua ginjang (jaha Ul.2:33; 5:31; Fil.2:9). Proses “patimboon ma Jesus” digombarhon diturpuk on songon ulok na pinatimbo ni si Musa uju mardalan bangso Israel di halongonan sian tano parhatobanon Misir tu tano Kanaan. Ulok na sinunggulanna ima sada ulok sian tulung api na tarbuat sian tombaga na disuman si Musa huhut disangkothon tu hau partonggol, jadi manang ise na pinargut ni ulok di halongonan i jala dibereng dompak ulok tombaga i, malum ma ibana. Sada tipologi do na binahen si Musa i tu na patimbohon Anak ni Jolma i di turpuk on, martudutudu tu na pinarsilanghonna i Jesus, angka pardosa na mamereng silang huhut solhot tu silang ni Tuhan i do na dapotan hasesaan ni dosa dohot haluaon. Sangkap patimbohon Anak ni Jolma i ima asa dapotan hangoluan na salelenglelengna ganup na porsea di Ibana. On ma hata ni Jesus na tu si Nikodemus na sangat terkenal, i ma ayat 16, “Ai songon on do holong ni roha ni Debata di portibi on,… Sian dialog antara Nikodemus dohot Jesus, dapot ni si Nikodemus ma sada pangajarion taringot haluaon i ma marhite panobusion, pola ditaon Jesus haberniton, insakinsak, durus mudarNa jala mate di hau pinarsilang, ditanom jala mulak mangolu di ari patoluhon. Asa ndada alani pomparan ni si Abaraham secara pardagingon manang alani pangulaon ni patik. Haradeon ni Debata marsuru AnakNa mamorsan dosa ni jolma i asa unang mago jala unang mangolu dibagasan uhum. Alai haluaon sian uhuman i do dipatupa marhite panghophoponNa. Asing sian panghophopon ni Kristus i ndang adong pamintorion. Ndang tuk pangulaon ni patik mambahen jolma pintor manang rumang ni pelean aha pe dang tuk paluahon jolma. I ma panindangion na mansai arga. Tuhan Jesus na ro sian ginjang, ido mangatasi saluhutna, asa ndang uhumonna portibi on alai asa paluaonna. Dung ditobus jolma i ndang adong be huaso na mangihoti ibana, gabe anak ni Debata ma jolma i na manjalo tohap dohot tumpal sian Harajaon ni Debata.\n– Persoalan na mendasar jotjot jumpang di ngolu ni halak Kristen i ma pangantusion na so haru hantus taringot tu lapatan ni pandidion na badia. Godangan dope halak Kristen na marnida sakramen pandidion holan sekedar mangalap goar, manang asa tartingting di huria. Hape mansai bagas do na hinangham ni pandidion na badia i, ai di na tardidi hita, disi do hita tubu paduahalihon, ala nunga dipaias hita sian nasa dosa jala mamungka sian i ma hita mandalani ngolu partondion. Aek, ima simbol ni pamurion (cleansing), Tondi, ima simbol ni hagogoon asa mampu jolma patupahon angka na denggan. Alani, naeng ma tangkas antusan ni halak Kristen, ia na rumingkot di angka halak naung tardidi (dakdanak manang na magodang) i ma manghilalahon huaso ni Tondi Parbadia na margogoihonsa mangulahon nasa na denggan jala mangalo na jat.\n– Jesus Kristus do haluaon dohot hangoluan di hita. Nunga ro Ibana tu portibi on paluahon hita pardosa asa dapotan hangoluan salelenglelengna hita (Joh.3:16). Hangoluan na salelenglelengna (eternal life) do jambar ni na porsea di Jesus. Jala holan Debata sambing do na tuk mangalehon tu hita eternal life on. Patumonaan ni ngolu na salelenglelengna nunga bongotonta nang pe mian di portibi on dope hita jala hasisingkopna jaloonta ma i di ngolu na manongtong di surgo hasonangan i sogot. Ido umbahen sai martangiang hita ditangiang hatopan na diajarhon Tuhan Jesus, ima : Sai ro ma harajaonMu. Antong marhite turpuk on diajari do hita asa manghangoluhon kualitas na tumimbo sian kualitas ni ngolu portibion marhite na tongtong marparsaoran dohot Debata.\n– Di Minggu Reminiscere (Sai ingot ma ale Jahowa angka denggan ni basaM),naeng ma tomutomuonta Jesus Kristus dipardalananNa menuju Jerusalem, jala disi ma saut sangkap haluaon i laho manobus hita jolma pardosa marhite na rade Ibana nangkok tu hau pinorsilang. Antong ganup jolma naung pinalua ni Kristus unang be sarombang dohot portibi on, alai gabe imbaru ma hita (Rom.12:2). Imbaru na pinatupa ni Debata (Kainos), i ma molo dibereng tong do i jolmana na boi marsahit, na boi gale, na sipata marsitaonon, alai adong na imbaru, adong Tondi Parbadia na paimbaruhon gabe mangolu jolma i berdasarhon nilai-nilai Debata, jala tarida do i sian parbuena ima parbue ni Tondi (patudos Galatia 5:22). Antong lam taguruhon ma marngolu na imbaru, asa lam margogo hita manaluhon nasa na jat marhite angka ulaon na denggan i ma patupahon angka parbue ni Tondi i, ai ndang maralo patik dompak angka sisongoni. Amen\nCategories: Khotbah Mingguan | Tags: khotbah | Permalink.


HAMPUNG TOGI - MARDANDI BOLON SI KARTINI (2) - PALAMBOKPUSUPUSU\nHome » TORSA » HAMPUNG TOGI - MARDANDI BOLON SI KARTINI (2)\n03 September 2017 TORSA Edit\nPanurat : Tansiswo Siagian\n“Songon na maol do hubondut poang indahan on, boha ia jouhon ma jolo parumaen i asa rap mangan hita poang amani Paima” ninna Ompu Pangadean doli.\n“Akh, paida ma disi among, muba annon ginjang roha ni i”\n“Ima tahe, jouhon ma tu bilutmuna an” ninna Inongna muse mandasdas.\n“Ginjang annon roha ni parumaenmuna i, dang olo ahu manjou i”\nTompu jongjong Ompu Pangadean boru. Dilangkahon ibana dompak jolo manopot bilut ni parumaenna i. Digora ibana parumaenna i lambok sian duru.\n“Beta ma mangan kedan, ai laos losok do roha ni simatuan mangan ala na sai di bilut i ho. Beta ma kedan, marsahit ho annon” ninna Ompu Pangadean lambok.\nAlai laos sip do si Kartini, ndang nanggo dialusi ibana hata ni simatuana i. Manang ala ni aha ma mambahen laos mohop ateatena so mangalusi. Hape nian ndada na simatuana i na mambahen sogo ni rohana. Risirisi roha ni si Kartini sai lalap pangapiapion ateatena hinorhon ni na so olo i si Togi manolopi ibana tu Siantar laho manuhor lampin ni anakhonna na naeng sorang jala naeng rohana mangallang mie pangsit di jalan Cipto Siantar.\nSumurut Ompu Pangadean boru, ndang be sai digogo ibana manggora parumaenna i. Dapot rohana do lungun ni roha ni si Kartini jala somal do tahe songon i uraura mardandi molo toho songon parumaenna i so sae langkana, tarlumobi molo urangan buha baju sada Ina.\n“Toe ma annon ma ibana mangan, tung mohop dope huroha roha ni ibana. Mangan ma hita jumolo” ninna Ompu Pangadean boru.\nNdang leleng dung sidung marsipanganon nasida, pintor hatop do hehe si Togi. Mansai mohop rohana ala na so olo i niolina i rap mangan nasida hape nunga apala dijouhon Inongna i ibana. Dang tartaon si Togi mohop ni rohana naeng muruk tu ripena i, ala dietong ibana nunga panlobian pangalaho ni Inantana i holan ala so ditolopi ibana giot ni rohana i.\n“Boasa laos so olo ho mangan nunga apala dijouhon Inong ho. Aha gabe songon i mohop ni roham tu Inongki laos sude hasogohononmu” ninna si Togi gogo soarana.\nAlai ndang ditagam si Togi gabe hehe si Kartini, jongjong ibana toho apala sonson di jolo ni si Togi\n“Jadi aha huroha naeng dohononmu? Naeng tinjuonmu ahu, tinju ma molo barani ho. Dietong ho ahu gabe mabiar molo muruk ho? Ndang mabiar ahu tu ho” ninna si Kartini songon na marrara pardompahanna mangalo si Togi.\nTarhatotong si Togi. Ndang dihirim rohana mangalo ripena i tong gogo soarana, gabe mangihut si Togi lam simbor ateatena tubu balga ni rimasna..\n“Bah, nunga mangalo ho ate. Ndang diargahon ho ahu hape tungane dolim”\n“Ho do na so mangarhahon ahu tunggane borum, ai so holan di ahu na ringkot asa pola hupaido tu Siantar hita manuhor lampin laho tu gellengmon. So laho manuhor abithu ho hupaido tu Siantar” ninna si Kartini tong gogo soarana.\n“Nunga malo hape ho mangalo ahu saonari ate”\n“Ingkon hupaltaphon do huroha babami asa sonang roham”\n“Pastap ma molo barani do ho. Haru pastap, alai molo barani ho mamastap ahu ingkon mulak ahu tu jabu ni Inongku”\n“Mulak pe taho ho molo songon on do pangalahom” ninna si Togi gogo.\nHape tompu ro Ompu Pangadean boru, bongot tu bilut nasida i.\n“Ai aha do ulaulamuna on, so maila hamu marbada”\n“Unang antoi hami Inong. Nunga beteng parumaenmon mangalo nuaeng. Ingkon saut do paltahohon baba ni on asa sombu rohana” ninna si Togi huhut songon na mangondam si Kartini.\n“Bah, Togi. Na mambahen songon dia do roham naeng pastaponmu ibana. Laho ho tu duru an, padao sian on so tung sanga laoan tangan ho tu parumaen on. Pahatop tu duru ho” ninna Ompu Pangadean boru songon na marsurak gogo huhut mangonjarhon si Togi asa sumurut sian bilut i.\n“Paloas Inong paloas asa bulus dipastap ibana ahu. Dietong ibana do ahu mabiar” ninna si Kartini alai huhut tangis ibana marabur iluna.\nDipahundul si Kartini di topi ni paratina i huhut sai tangis ala ni lungun ni rohana huhut ala ni ilana marbada ibana di jolo ni simatuana. Dang tarhatahon ibana mohop ni rohana dohot nang ilana, ai tung so diboto ibana do sai lalap songon i mohop ni rohana mangida amantana i. Ndang diantusi ibana boasa gabe sai sogo rohana marnida amantana i sipata holan ala ni saotik. Hape ndada hea nian so unduk ibana tu parhalanguluna i na saleleng on, jala ndada hea barani ibana mandok dia na saleleng on molo pe asing pandapotna tu amantana i. Muba tahe dung nuaeng sai olo ura ritirition ateatena marnida amantana i.\nNdang pola dipaganjang simatuana i hatana tu si Kartini. Holan dung tangis si Kartini manigor sumurut do Ompu Pangadean boru sian bilut i manadingkon parumaenna laho manopot si Togi.\n“Toe, paombun roham itonan, unang sai murukmu boanhon. Songon i do molo Ina na so sae langkana , olo tomputompu tubu murukna. Atik na baoa do nuaeng tuturta na naeng ro on. Ahu pe nian sanga do naeng muruk nangkin tu ibana alai tompu huingot uju ahu songon ibana najolo. Hudompon rohangku sai olo murukmuruk tu amongmu molo toho na huboanhon i baoa, i do asa hudok nangkin atik baoa do nuaeng tuturta na naeng ro on. Toe, elek ma ibana. Unang sai marjogal be ho molo ingkon tu Siantar do rohana manuhor haporluanna” ninna Ompu Pangadean boru mangalehon panuturion tu si Togi.\nAla hata ni Inongna i gabe mulak ma roha ni si Togi, gariada tahe gabe tubu panolsolion ni rohana dung diantusi ibana muruk ni niolina I olo do panghorhon ni dakdanak na binoanton ni ripena i. Ndang holan ala roharohana sambing hape mohop ni roha ni si Kartini tu ibana, tarida do sian na saleleng saut nasida mardongansaripe ndada hea sulpak manghuling si Kartini manang olo rimason.\nTung leleng tahe si Togi sai mangalek si Kartini, sipata dihaol sipata diapus ibana simanjujung ni niolina i. Dipatuduhon si Togi panolsolionna huhut lalap sai mangelek burju si Kartini. Ujungna lambok ma roha ni si Kartini huhut tangis ibana manghaol amantana i.\n“So tung muruk ho da Pae, ndang huboto manang aha na mangonjar songon i mohop ni ateatengku marnida ho nuaeng” ninna si Kartini huhut sai tangis manghaol si Togi.\n“Nunga sae be i, unang sai tangis be ho. Ahu do na hurang mangantusi ho. Ari Jumat botari laho ma hita tu Siantar disi ma hita marborngin di jabu ni Inonguda, ari minggu ma hita mulak” ninna si Togi lambok huhut mangumma pardompahan ni inantana i.\n“Leleng ma hita disi?. Gabe so martigatiga be ahu ari Sabtu?” ninna si Kartini marningot tigatigana.\n“Sasahali do, toe ma ndang pola dia i. Asa laho jolo hita mardalani, ahu pe nunga sihol rohangku paganggang pat jala asa manonton jolo hita” ninna si Togi.\nTompu dihaol si Kartini si Togi mansai gomos. Nunga mombun be rimasna i marnida hinaholonganna i, nunga be labe rohana jala lambok rohana tu hasudungan ni rohana i.


Torsa Na Jempek: Parumaenku Boru JOKJA. - PALAMBOKPUSUPUSU\nHome » TORSA » Torsa Na Jempek: Parumaenku Boru JOKJA.\n11 October 2017 TORSA Edit\nDi sada tingki di Gedong parpestaan manginsugut ma ahu dohot donganku tu suhisuhi ni lapo di pudi ni Gedong i. Nunga dua pulu lima taon hami na so hea pajumpang dung tammat sian singkola STM di Siantar. Alani sihol naung tasihon i gabe hutait ibana tu duru dung sidung mardaon pogu, tung pe nasida na marhaha anggi si jalo tintin marangkup di ulaon i.\nLeleng hami manghatai, marnonang huhut sipata margak. Marsipaboaan parsaripeon dohot taringot pargellengon hami nadua. Ni nonangan ma muse sahat tu angka dongan naung olat ni dia saonari.\n“Holan tolu bulan dung hujalo surat tammathi pintor mangoli do ahu, ai nunga sai disosak amongku alani parsahitonna. Nanggo jolo mangoli nian ahu di rohana atik bait dia ngoluna” ninna ibana patorangkon huhut sai margak.\nDang muba kedan on, sian si na uju i. Hot songon na so adong begeon arsakna. Dipaboa ibana muse pitu ianakhonna. Tompu songon na tarhatotong ahu umbege pitu ianakhon. Hape diantusi ibana do longang ni rohangki di hatana i.\n“Unang pola longang ho ala pitu gellengku. Diboto ho do holan sampisik ahu do tubu ni natorashu. Jadi na balas dendam do ahu hahahahaaha, jala mangasi Debata, lima anakhu dua borungku. Musengani aha ulaon poang molo di hutanami, mardomu ma dohot ngali ni Sidikalang roham, sipata laos so olo do lingkang iba sian jabu. Hahahah hahaha, marpahaseang tingki ma goarna, unang magopo “ ninna ibana margak apala gogo, pola jolma na di lapo i sibereng dompak hami nadua.\nHupaboa ulaonku, boru aha na huoli, piga dakdanakhu, jala hudok di Medan on do hami tading. Husaritahon kalas tolu SMP do pe panggoaranku ala tarlambat ahu mangoli ala ni porsuk ni ngolu on.\n“Bah porsuk do hape ngolum, alai kunsi ni mobil do dipatioptiop ho sian nangkin, jala mokmokmu pe poang sun do. Amang ngerina i poang porsuk hape ngolum. Ia tu hutanami ma ho, rade do disi sude jala hutekken ma na so porsuk aeonmu. Adong kopi, adong sayur, gok lasiak dohot pisang, adong paremean rarak manuk di pudi, adong muse tobat ni jahir, songon i hundulhundulanmu horbo si opat pat. Holan manuhor siranama ringkot ho tu Onan. Listrik nunga rade, sinyal pe marpesbuk gok. Aha dope??. Tading ringgas ni na mangulahonnama” ninna ibana tong margak gogo.\n“Jadi nunga kuliah di dia poang siangkanganmi” ningku mangambal hatangku ala pangalesengina i tu ahu.\nHuongkuhon do sude hatana i, muba tahe holso niba na di kota on hira so adong hasoan jala lalap hurangan naeng ihuthonon sude na masa. Halak marmobil naeng dohot iba marmobil hape passarian so sadia lobi holan marbagahon gaji bulanan i. Halak marweek-end naeng dohotan pasudahon na sinari. Nunga dimpos nian bagasniba alai naeng do paubaon muse modelna ala ro model na imbaru. Maup ma hisaphisap ni daging i tahe laos so marnasae jala ndang marhaujungan sai paihutihut hamajuon na so martopi manang di dia sundungna.\n“Songon na manginum aek laut na assim do poang na mangolu on, molo dung do sanga ni inum laos so olo do tos uasniba. Songon i do molo paihutihut na masa nuaeng tarlumobi molo nunga taringot hamoraon dohot arta portibi” ninna ibana mandok hatana mangalithon panghataion.\n“Ai na sintua do ho?. Hatangki ma jolo alusi taringot tu anak buhabajumi?” ningku unang sai lalap ahu dipodai.\n“Ueeee, i ma poang holsongku. Hujujui do nian kuliah di Medan unang apala songon ahu on, hape poang ndang dao tubis sian bonana. Ni sungkehon do ibana alai sai tagi tuat tu toru do rohana. Binahen tu halangulu alai manuntun do tu talaga. Holan dua semester dope ibana kuliah nunga manigor sumurut, aha ma laho dohonon?” ninna ibana songon na lungun rohana.\n“Jadi naung karejo do ibana?” ningku nian.\n“Ai dinunuti do mangoli jala nunga dua pahompu i, di hutama nasida mangula” ninna ibana gale.\n“Boru aha poang parumaenmi?”\n“Boru sian Jokja do nian?” ninna ibana mengkel suping.\n“Bah, di Medan do kuliah ibana alai dapotan boru Jawa sian Yogyakarta. Hummmm boru ni Sultan ma i ra ate?” ningku margere.\n“Ragat kuliah jolo on, sai ganup minggu do on mulak. Mardongandongan ma dohot borua, huroha borngin i mardalani ma nasida, ala ngali ni hutanami jala landit huroha dalan i gabe tarsulandit ma nasida nadua, "kecelakaan ma". Mamuro ma pamuro poang, anakniba do pinasingkolahon Fakultas Hukum hape sataon dope kuliah alai boru ni halak donganna i do jumolo gabe SH” ninna ibana margak mansai gogo. Tung so muba do tahe pargaitonna sian na uju i rodi saonari.\n“Dang dapot rohangku nuaeng hatam on. Boru Jogya sipata nimmu, tarsilandit nasida, borua donganna i gabe SH” ningku maoto.\n“Boru JOnoK JAbu do na hudok ndada boru Yogya Jawa an. Kecelakaan ma goarna ala nunga marlangka pilit nasida tarsilandit borngin i bah gabe SH ma si borua, dang tung so pasauton be roham?” ninna ibana.\n“SH aha do ni dokmu” ningku lalap so huantusi.\n“SH, Sudah Hamil. I do astuanna. Hahahaha…na maol ma i diantusi ho” ninna margak huhut manait tanganku asa masuk hami tu gedong i.\n“ Hahahahaha, tarsilandit ate di golap ni ari dohot boru jonok jabu i, gabe SH ma borua i. Mamoru ma pamuro ai adong marsuan di na so tingkina. Hahahahaha…..laos so muba do pargaitonmi ate?. Patut do lalap poso ho idaon” ningku huhut margak gogo. (Medan,101017)\nPanggurit : Tansiswo Siagian.\nMarsiadapari ni Halak Batak\nTorsa Na Jompok: Parbellak Parumaenta\nBunga Rampai Fokus\nTorsa Na Jempek\nTorsa na Jompok


Oppung, Anak Boru Sosialita dan Aroma Parfum...\nOppung, Anak Boru Sosialita dan Aroma Parfum\nPosted 20-06-2017 09:39 » Team Tobatabo\nDisada tikki lao ma sada natua-tua majuppangi anak na karejo di sada perusahaan elit di daerah Medan. Dung sahat ibana disi, diida ibana ma godung kantor i maccai timbo. Iya kantor ni anakkon nai di lantai 6 do. Dungi lao ma ibana naek lift.\nTep sahat di lantai 3 so ma lift i, masuk sada anak boru namancai bagak bergaya sosialita, mancai angur situtuma lift on ala ni haroro na. Dungi disukkun oppung i ma anak boru i sebagai basa-basi.\nOppung boru: "Wah, wangi sekali. Pake parfum apa?"\nSosialita I: "GUCCI, pung. 2 juta sebotol." (Jawabnya sedikit pamer dan bangga)\nOppung boru i mangupir jala terpesona ma ala ni bagak jala angur ni anak boru i. Dungi so ma muse lift i di lantai 4. Masuk ma anak boru dengan stelan blazer massai uli rupana, dung masuk angur hian parfum na di anggo oppung boru. Disukkun ma muse.\nOppung boru: "Wanginya beda, kalau kau pake parfum apa?"\nSosialita II: "BULGARI, pung. Biasalah 6 juta sebotol". (Jawabnya dengan cuek)\nOppung boru i pe mangut-mangut ma attong. Dung sahat di lantai 6 so ma lift i, kaluar ma oppung i, ale huhut ni taranggo ma aroma busuk tak sedap dohot suara halus yang cukup familiar. Pintor ditutup akka anak boru i ma igung dohot pangananna nasida, ala ni bau na sampe naeng mauta-uta nasida. Huhut ma didok nasida.\nSosialita I: "Pung, Bau ma untut mi? Hera untut ni supir Medan-Jakarta naso mangan tolu ari, mangarutta bau na"\nSosialita II: "Bursik mai..."\nDialusi oppungi ma dengan santai\nOppung Boru: "GADONG Iccir, 3000 sakilo".\nBerbagai Miss Di Tanah Batak Dalam Bahasa Inggris\nPelajaran Bahasa Inggris Di Sekolah Si Billem\nAlus ni Si Benget Tu Ibu Guruna Tingki Marsiajar\nMolo Dua Boruni Rajai Dijamu\nTablet Dipakke Mangattuk Ipos\nMarsiajar Alai Putten Sappuluh\nSi Boru Salah Pengertian Dohot Bapakna


JESAYA 1:10-18, JAMITA MINGGU XXIII DUNG TRINITATIS, 30 OKTOBER 2016 - Official Site Of Huria Kristen Indonesia\nJESAYA 1:10-18, JAMITA MINGGU XXIII DUNG TRINITATIS, 30 OKTOBER 2016\nJAMITA MINGGU XXIII DUNG TRINITATIS, 30 OKTOBER 2016\nNATS : JESAYA 1:10-18\n“Ndada Pelean Sipanganon Nang Daupa Na Pinangido Ni Debata, Hamubaon Dohot Haimbaruon Ni Roha Do”\nSada sian angka panurirang na jinou jala na pinillit ni Debata, ima panurirang Jesaya na laho manurirangi bangso Juda(Israel Selatan) na tangkang jala na ginjang roha, alai hata na binoan nai sahat do nang tu Israel Utara dohot tu ganup bangso nahumaliangsa. Dipillit Debata do ibana laho manjou bangso Israel asa mulak nasida tu Debata huhut dipauba rohana jala parangena be. Secara umum, surat Jesaya on dibagi gabe 3 bagian. Naparjolo, Bindu 1 – 39 digoari ma Proto-Yesaya namarisihon hata ni si Jesaya taringot uhuman na laho aeon ni bangso Juda ianggo so marhamubaon ni roha nasida. Napaduahon, Bindu 40 – 55 digoari ma Deutero-Yesaya namarisihon hata apul-apul tu bangsa Juda naung tartaban di Babel jala baga-baga ni Debata taringot tu haluaon na naeng jaloon ni nasida marhitehite asi roha ni Jahowa. Napatoluhon, Bindu 56 – 66 digoari ma Trito-Yesaya namirisihon haluaon naung jinalo ni nasida jala mulak nasida tu huta Jerusalem. Laos dipaingot bangso i asa mangolu di bagasan hasintongan jala mangalehon pelean na sintong tu Jahowa. Turpuk Jesaya 1 : 10 – 18 on patolhashon tu hita jamita na binoan ni si Jesaya na laho paingothon bangso ni Tuhan i naung mangolu di bagasan dosa. Idaon songon na burju do namarTuhan i ala sai dipasahat nasida do angka pelean sipanganon nang daupa di poltak ni bulan dohot ari Sabbat, alai gabe hagigion do i di Debata ala huhut do diula nasida dosa dohot hajahaton. Holan hasomalon sambing do ianggo pamujion ni nasida i. Dibahen i, dilumbahon si Jesaya do tu nasida hata ni Jahowa, uhuman nama jambar ni bangso i ianggo so marhamubaon nasida.\nPelean Hagigion do di Debata Pelean Na so Sian Roha na Ias (ay. 10 – 14)\nBarita na binoan ni si Jesaya, ima taringot tu uhuman tu ganup Juda, Israel nang saluhut bangso na mangolu di bagasan hajahaton jala na so mardalan di dalan ni Jahowa. Toho nian, ia bangso Juda diulahon nasida do ruhut-ruhut ni parugamoon i songon naung pinungka ni ompunasida, ima pasahothon angka pelean situtungon nang angka praktek-praktek ugamo ni nasida. Alai saluhutna i, ndada na tubu sian rohanasida manang alani pangarajumion na sintong taringot tu angka pasupasu nang holong naung jinalonasida sian Tuhan i. di tongatonga ni hamajuon nang kejayaan ni bangso i, gabe mandao do nasida secara partondion sian Jahowa. Dibahen nasida go ganaganaan na laho sombaonna jala dipelehon nasida do angka ianankhonna gabe pelean tu angka ganaganaan i. Alani i, disuru Debata si Jesaya mansoarahon tu tungatonga ni bangsi Juda asa dipauba nasida rohana be jala ditadingkon angka pangalaho namaralo tu hata ni Jahowa, asa malua nasida sian panguhuman. Hajahaton ni bangso i dipatudos do tu hajahaton ni halak Sodom dohot Gumora. Huta Sodom nang Gumora ima huta naniripashon ni Jahowa marhitehite udan barerang dohot apiala hajahaton ni bangso i. Marnida hajahaton ni bangso Juda nang angka bangso nahumaliangsa, dipatudos si Jesaya do nasida tu Partogi ni Sodom dohot bangso Gumora asa dirajumi angka bangso i balga ni dosana di adopan ni Debata. Hata on didok ala angka partogi/ pemimpin nang dohot angka pertogi ni parugamoon pe nunga menguluhon bangso i mardalan di haholomon na gok dosa, jala bangso i didok bangso Gumora ala mangoloi nasida di angka ulaon namaralo tu Jahowa. Marhitehite hata nang tudos-tudos na pinasahat ni si Jesaya i nian adong ma hamubaon di nasida.\nToho dipasahat nasida do angka pelean sipanganon dohot daupa tu adopan ni Jahowa, alai ianggo so adong do hamubaon ni roha dohot parange, ndang marlapatan i di Ibana. Ai ndada pelean i na rumingkot di Jahowa, alai roha na pasahathon pelean i do. Naeng ma nian ganup pelean i dipasahat songon tanda ni pangarajumion ni bangso i dohot tanda mauliate ni nasida taringot tu angka pasupasu naung jinalona sian Jahowa. Laos i ma dalan ni nasida lam pasolhot dirina tu Jahowa huhut mangulahon angka napinatikhonNa i. Asa unang gabe rutinitas dohot formalitas sambing naniula ni nasida i. Molo disomba Jahowa alai dipatupa ganaganaan laho sombaonna, hajahaton bolon do i diadopan ni Jahowa. Ido umbahen di dok, “Unang be datdati hamu mamboan pelean sipanganon so marniula, daupa hinabiashon ni rohangku…….. Dihagigihon rohangku do angka poltak ni bulan dohot angka tingki pararirayaonmuna”. Hata na pinasahat ni si Jesaya on, ringkot tong rimanganta. Peleanta nang dohot panombaonta tu Jahowa, sian pangarajumion na sintong do manang na holan hasomalon sambing.?\nHamubaon dohot Haimbaruon do Dihalomohon Debata (ay. 15 – 18)\nDirajumi bangso Juda nang bangso Israel do ia pelean napinasahat nai tu Jahowa gabe pasonang rohaNa atik pe mangolu nasida di bagasan dosa. Sai dipingkir nasida do gabe sesa dosa ni nasida i molo nunga dilehon nasida pelean na gumodang sian angka na asing. Dipatudos nasida Tuhan i songon angka panggonggomi na adong di hatiha i na olo manjalo angka ragam ni suap/ sogokan na tuk palua nisida sian ragam ni uhum. Dirimpu nasida do molo nunga dipelehon peleanna tu Tuhan i, tatapon ni Jahowa ma nasida molo dipaherbang nasida tanganna menomba Ibana, manang gabe alusan ni Tuhan i angka tangiang pangidoan ni nasida i molo martangiang nasida tu Ibana. Dang holan pelean nai na so dijalo Jahowa, alai haroro ni nasida pe tu bagas joro i ndang be dihalomohon Jahowa. Molo ro jolma tu bagas joro, na laho marsomba tu Tuhan i do, pasolhot dirina tu Tuhan, huhut manopoti angka dosana laos mengkirim asa dapot angka las ni roha na sian Tuhan i. Alai dang songoni ianggo bangsoNa i. Dibahen i, marhitehite hata na pinasahat ni panurirang Jesaya, tangkas didok, “Nang dipaherbang hamu tanganmuna, padaoonku do matangku maradophon hamu; jala nang dijotjoti hamu martangiang, ndang tagamon tangihononku hamu; ai gok mudar do tanganmuna i”. Dia ma lapatanna sai martangiangi jolma i, ianggo parangena so suman diadopan ni Tuhan i. Dia ma lapatanna molo sai marsombai jolma i tu Tuhan i ianggo sai marsomba tu ganaganaan jala ulaonna manggosa angka na gale, mamunu manang memelehon ianakhonna tu angka ganaganaan i.\nDidok Jahowa pe hata ondeng, ndada na gabe so holong rohaNa tu bangso i manang na gabe rimpashononna nasida saluhut. Alai asa marningot do nasida di huaso nang habalgaon ni Debata, jala asa mulak nasida marhaporusan tu Ibana. Alani i, marhitehite panurirang Jesaya, didok Jahowa do asa dipauba ganup bangso i ma nian pangalahona be. Andorang so ro uhuman i, dilumbahon di Jesaya do tu nasida asa marhamubaon ni roha ma nasida. Diburi jala dipaias ma dirina be sian hadosaonna, dipasohot ma dirina sian angka hajahaton nasailaon. Diguruhon jala diulahon ma angka na denggan, dipintori ma uhum dibagasan hasintongan, diondingi ma angka na so marama nang angka na mabalu. Molo nunga adong haimbaruon na sisongoni, tama ma ro nasida tu adopan ni Jahowa. Diangka jolma na sisongoni, tangkas do baga-baga ni Jahowa, “Tung sura rara dosamuna songon abit bunga dapdap, * bontar do bahenonku songon itak; nang pe rara songon abit hasumba, gabe songon hapas do muse.”Ima uli ni bagabaga ni Jahowa tu jolma i. Nang pe dibagasan dosa hian jolma i mangolu, alai molo adong haradeon ni roha laho muba jala mulak tu dalan ni Jahowa, ido na gabe dapotan tumpal hangoluan i. Alai ringkot botoonta, ianggo hamubaon i ndada gabe boi parmeam-meamon. Hamubaon ima sada haputusan manang komitmen na togu sian jolma i tu Tuhan. Dang dihalomohon Tuhan i jolma na munggil-unggil di hatana na mandok muba, alai dang sadia leleng mulak muse tu pangalaho na jat i.\nMarhitehite turpuk on digombarhon do tu hita songon dia rumang ni parngoluon nang pangalaho ni bangso na pinillit ni Jahowa i. Sasintongna nian, ingkon boi ma nasida maniop gomos identitas ni nasida songon bangso na spesial di adopan ni Debata. Mangolu jala mangula ma nian nasida di bagasan hasintongan jala gabe sitiruon ma nasida tu angka bangso naasing. Alai hinorhon ni angka arta portibi naung singkop dijalo nasida, tubu ma haginjangon ni roha. Arta i gabe mambaen nasida lam dao sian Tuhan, jala dipangke nasida mambaen muruk Tuhan i. Diulahon pe angka pamujion jala dipasahat angka pelean, alai ndada sian roha na ias manang sian haundukon ni roha. Disomba nasida Tuhan, alai dipajongjong nasida ganaganaan jala dipelehon angka ianakhonna tu ganaganaan i na mambaen tubu rimas ni Jahowa. Jala ala ni pangalaho ni bangso i gabe tartaban nasida jala diae nasida ma porsuk ni ngolu ala manimbil sian dalan ni Jahowa.\nNang hita pe angka halak Kristen. Tung mansai spesial do hita di Tuhan i, umbahen na ditobus hita sian hadosaonta marhitehite AnakNa Tuhan Jesus Kristus. Alai songon bangso Juda, hita pe jotjot do gagal maniop jala manghangoluhon identitasna songon halak Kristen naung pinalua ni Tuhan i sian dosa. Toho do nian hita Kristen, alai godang dope dang siihut Kristus. Baliksa, siihot lomona be dope. Ro do nian tu bagas joro i marsaor jala pasahathon peleanna, alai di luar ni joro i, pangalahona dang suman halak Kristen. Manipu, korupsi, margabus, pahata-hata dongan, nang lan pangalaho na so ture di ula dingoluna. Godang dope hita marungkil martangiang asa dipatudu Tuhan nian angka jampahan na lomak nang angka pancarian, alai dung dapot i, laos ima na gabe alasan dang ro be tu bagas joro i. Jotjot kesibukan nang parkarejoan gabe sidalian dang marsaor dohot angka lembaga ni huria, partagiangan nang parmingguan.\nMarihite turpuk on tangkas dipaingot hita, molo nunga dipasahat Jahowa pasu-pasuNa tu hita, tapangke mai gabe hasangapon di goarNa jala lam manontong ma tapasolhot dirinta tu Ibana. Unang ma jolo ro uhuman asa adong panolsolion di hita. Tapauba ma rohanta nang parulanaanta. Molo tung saleleng on mangolu hita di bagasan dosa, tapaimbaru ma ngolunta. Taburi ma dirinta marhite asi nang hata ni Debata asa ias hita jala tama ro tu joloNai pasahathon pangidoanta nang peleanta. Tangkas didok tu bangso Juda nang tu hita, “Tung sura rara dosamuna songon abit bunga dapdap, * bontar do bahenonku songon itak; nang pe rara songon abit hasumba, gabe songon hapas do muse.” Molo tu bangso i dipatupa Debata hasesaan ni dosa, lam ma tu hita.? Antong asa tama hita di adopan ni Tuhan i, tapaimbaru ma dirinta. Gabe sitiruon ma hita nang di ganup jolma na humaliang hita. Ima na gabe peleanta di adopan ni Debata. Jala sian Debata ma gogo dohot bisuk di hita laho paubahon ngolunta. Amen.\nPrevious Article Kongres PW HKI 2016 : Mengutus Wanita HKI Sebagai Tiang Doa Keluarga\nNext Article LUKAS 19 : 1 – 10, EPISTEL MINGGU XXIII DUNG TRINITATIS, 30 OKTOBER 2016


TO TEST THE WATER: Geregerengku do i, hamuna! – Batak Indonesia\n2020-01-15 2020-10-06 Redaksi BatakIndonesia.com\nJAKARTA, BatakIndonesia.com — Di hata Inggeris adong do pandohan “To test the water!” Nang so apala dos pangalapationna, ra “Mandodo bagas ni aek” ma hata Batakni.\nTo test the water ima umpama tu pangalaho na girgir paadarhon pandapot na suhar (kontroversial) tu pangantusion ni jolma pardosdosan laho mangela reaksi (respons) nasida tu pandapotna i. Dung dapot angka reaksi i, isara ni molo torop jolma na so sapandapot dohot ibana, manigor jalo ma didiori alasan dohot alus mandapothon reaksi ni natorop i.\nDi sihadakdanahonniba, somal do niulahon na songon on, bo pe nuaeng on pe niatusan i rumang ni pangalaho to test the water do hape, nang pe so apala smpit. “Ditangko ho ninna, andalehat ni Ompu si Peranca, ate! Ianggo ho parsudam ma. Ro ma Buterpra manangkup ho. Hurungkononna ma ho!”, ningon ma rupani tu sahalak dongan. Dung suda ibana angkahitir umbegesa i, nidok ma muse: “Eee, parbiarlukluk, geregerengku do i!”\nRa, na masa na di Desa Buntat na Balau tudos do tu pandohan to test the water i. Hampung na i girgir jala uraura mandok hata na mambahen gaor jala litok panghilalaan situan na torop, isara ni “Ianggo taon on, ndang pamasaon be Pesta Pasae Ulaon.” Hape, ulaon on nunga dihasomalhon pangisi ni desa na hinampunganna i ganup sidung baboan. Dung margulasak jala litok aek (jaha natorop) i, dung torop jolma manihai jala haboratan, manigor didok ma: “Ndang na so pamasaon be. Na hudok, gonti on do gorna i gabe Pesta Pasidung Ulaon!” Molo di hata Heber, didok ma i “Geregerengku do i, hamuna!”\nBatu Basiha, Keunikan Sisa Letusan Gunung Toba (12,913)\nThis Month : 19197\nTotal views : 1121920


Poda ni Bibel Tongtong Marlangku Sahat tu Saonari\nPorlu Dope Tajaha Bibel?\nPoda ni Bibel Tongtong Marlangku\nPas do Hatorangan ni Bibel\n1 Pasidingkon Ulaon na Parohon Masalah\n2 Pangurupion Laho Mangadopi Masalah\n3 Cara Asa Boi Mangadopi Masalah\nBibel dohot na Tinuju ni Ngolumuna\nBoha do Pandapotmuna?\nJAHA DIBAGASAN HATA Adhola Afrikans Albania Amhara Arab Armenia Aukan Aymara Azerbaijani Azerbaijani (Sirilik) Baoule Bassa (Kamerun) Batak (Karo) Batak (Toba) Bikol Bislama Bolanda Boulou Bulgar Cebuano Cheska Chichewa Chin (Hakha) Chitonga Chitumbuka Chiyao Chokwe Chol Chuuk Chuvash Cibemba Cina Mandarin (Disederhanakan) Cina Mandarin (Tradisional) Cinyanja Citonga (Malawi) Dangme Dansk Drehu Esti Ewe Farsi Fiji Fon Ga Georgia Greenland Guarani Gun Hausa Heber Herero Hiligaynon Hindi Hmong (White) Iban Ibanag Igbo Iloko Indonesia Inggris Islan Isoko Italia Japang Jawa Jerman Kabiye Kannada Karen (S'gaw) Katalan Kazak Khmer Kikamba Kikaonde Kikongo Kikuyu Kimbundu Kinyarwanda Kirghiz Kisonge Kongo Korea Kreol Haiti Kreol Mauritius Kreol Seychelles Kroat Kurdi Kurmanji (Sirilik) Kurdis Kurmanji (Kaukasus) Kwangali Kwanyama Latvi Lhukonzo Lingala Lituavi Luganda Lunda Luo Luvale Magyar Makedonia Malagasi Malayalam Malta Mam Mapudungun Marshall Mazatec (Huautla) Mbunda Melayu Mizo Mongol Moore Myanmar Nahuatl (Guerrero) Nahuatl (Huasteca) Nahuatl (Tengah) Ndebele Ndebele (Zimbabwe) Ndonga Nepali Ngangela Nias Niue Norsk Nzema Oromo Otetela Pangasinan Papiamento (Aruba) Papiamento (Curaçao) Pijin Pulopulo Solomon Polski Ponape Portugis Portugis (Portugal) Prancis Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Rumania Rundi Runyankore Rusia Rutoro Samoa Sango Saramaccan Sepedi Serb Serb (Romawi) Sesotho (Afrika Selatan) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swati Swensk Tagalog Tahiti Tamil Tatar Tetun Dili Thai Tigrinya Tiv Tok Pisin Tonga Totonac Tshwa Tsonga Turki Tuvalu Twi Tzeltal Tzotzil Ukraina Umbundu Urhobo Uruund Venda Vietnam Wallis Wayuunaiki Wolaita Xhosa Yoruba Yunani Zande Zapotec (Isthmus) Zapotec (Lachiguiri) Zulu\nJoujou Paboahon | No. 1 2018\nRIMANGI MA ON: Laho hamu mardalani tu sada museum jala godang barang na bersejarah disi. Adong naung sega jala lapuhon. Alai adong sada barang na denggan dope, jala bagak idaon. Disungkun hamu ma tu sasahalak na mandongani hamu tusi, ”Barang na baru do on?” Dialusi ibana ma, ”Ndang. Aslina dope on, jala ndang hea dope diganti.” Disungkun hamu muse, ”Hea do on dibahen tu sada inganan asa unang sega?” Didok ibana ma, ”Ndang hea. Sai dison do on. Jala godang do halak naeng manegai barang on.” Gabe sungkunsungkun do ra rohamu, ’Sian aha do on dibahen?’\nTarsongon barang na bersejarah i ma Bibel. Alana, Bibel ma buku na umtua sian sude buku. Tutu, godang do buku naung leleng. Alai, angka buku i sarupa songon barang na bersejarah naung sega nangkin. Nang pe adong hatorangan taringot sains di buku sisongon i, alai maralo do hatorangan i tu parbinotoan di tingkinta saonari. Adong do muse hatorangan taringot parubatan di buku sisongon i. Alai, parubatan i ndang cocok be saonari. Asing ni i, godang do angka buku na bersejarah naung sega jala mago pigapiga isina.\nImbar do Bibel sian buku na asing. Bibel disurat lobi sian 3.500 taon naung salpu jala ndang hea diuba isina. Nang pe godang na marsitutu laho manutung sude Bibel, mangorai halak manjaha Bibel, alai tongtong do Bibel martahan sahat tu saonari. Asing ni i, adong do hatorangan di Bibel na pas sahat tu tingkinta saonari.—Ida kotak ”Pas do Hatorangan ni Bibel”.\nMARISI PODA NA TAHAPORLUHON\nSungkunsungkun do ra rohamu, ’Porlu dope tajaha poda ni Bibel?’ Laho mandapot alusna, rimangi ma: ’Angka sitaonon na songon dia do na jotjot masa saonari? Na dia do na mambahen hamu marsak?’ Ra, marsak do hamu ala adong porang, polusi, hajahaton, manang korupsi. Alai, rimangi ma pigapiga poda na disurat di Bibel. Dung i, sungkun ma dirimu, ’Molo godang na mangihuthon poda on, songon dia do situasi di portibi on?’\n”Martua ma sibahen dame, ai goaron do nasida anak ni Debata!” (Mateus 5:9) ”Molo tarbahen, intap na tarpatupa hamu, tiop hamu ma dame maradophon halak saluhutna!”—Rom 12:18.\nRADE MANALPUHON HASALAAN\n”Martua ma na asi roha, ai siasian do nasida!” (Mateus 5:7) ”Masipauneunean jala masisesaan dosa ma hamu, jumpa marpangkurangi na sada dompak donganna; songon panesa ni [Jahowa] * di hamu, songon i ma nang hamu!”—Kolosse 3:13.\nMARSADA NI ROHA\n”Sian sada jolma do dipatupa Ibana saluhut bangso ni manisia, asa diingani liat sisik ni tano on, dibuhul hian do tingki ni angka bangso i ro di parbalohan ni siinganannasida.” (Ulaon ni Apostel 17:26) ”Dung i mangkuling ma si Petrus, ninna ma: Nunga tangkas dapot rohangku, na so siida bohi Debata! Sian ganup bangso do tahe jangkononna angka na mangkabiari Ibana jala mangulahon hatigoran.”—Ulaon ni Apostel 10:34, 35.\nMANGURUS TANO ON\n”Dung i ditogihon Debata Jahowa ma jolma i paojakkon ibana tu porlak Eden i, asa dipaulaula jala diramoti.” (1 Musa 2:15) Jahowa ”mangago angka na mangago tano i”.—Pangungkapon 11:18.\nNDANG MANGAHUT JALA DENGGAN MARPARANGE\n”Pasiding hamu ma nasa haholiton! Ai nang pe marlobilobi halak, ndada sian artana i ngoluna.” (Lukas 12:15) ”Alai parmainanon dohot ragam ni harorangon ro di pangahution, unang ma targoar di hamu; ai songon i do tama di angka na badia.”—Epesus 5:3.\nJUJUR JALA RINGGAS KAREJO\n”Huringkoti hami marparange na denggan di na saluhut.” (Heber 13:18) ”Naung manangko i, unang be manangko; mulaulaon ma ibana.”—Epesus 4:28.\nMANGURUPI NA SUSA\n”Apuli hamu ma angka siotik roha, anju hamu ma angka na gale, lambas ma rohamuna dompak saluhutna!” (1 Tessalonik 5:14) ”Mandulo angka na so marama, so marina dohot angka na mabalu di haporsuhonnasida.”—Jakobus 1:27.\nRingkot do taulahon angka poda on di ngolunta ganup ari. Diurupi do hita mamboto songon dia cara mangulahon i. Molo godang na mangulahon angka poda naung dipaboa nangkin, tontu mangkorhon na denggan do on tu sude jolma. Sian on taboto, marlangku do poda ni Bibel sahat tu saonari! Antong, aha do laba ni poda ni Bibel tu hamu?\nLABA NI PODA NI BIBEL\nJesus mandok, ”Gabe pintor do Hapistaran [manang, bisuk] i dipintori angka pambahenanna i.” (Mateus 11:19) Sasahalak boi didok marbisuk molo nunga diulahon na pinarsiajaranna. Olo do ra sungkunsungkun rohamu, ’Molo hujaha Bibel, aha do huroha labana di ahu? Boi do i mangurupi ahu mangadopi sitaonon?’ Parrohahon ma pengalaman on.\nTabo do ngolu ni si Sophia * jala godang do ulaonna. Alai tompu ma susa ngoluna. Mate ma boruna jala sursar parsaripeonna. Didok ibana, ”Marsak situtu do ahu ala mate borungku, ditadingkon tungganedolingku ahu, jala ndang adong be jabungku. Hansit do huhilala, ndang margogo, jala ndang marpangkirimon.”\nBaru pe diboto si Sophia na sintong do hata ni Bibel na mandok, ”Ariari ni taonnami, intap pitupulu taon do i, jala molo marhagogoon situtu dieak do ualupulu taon, jala hinadenggan nasida do hangaluton dohot halojaon, ai hatop situtu do laho salpu, jala habang do hami.”—Psalmen 90:10.\nDilului si Sophia do poda sian Bibel asa boi adopanna sitaononna. Marlaba situtu do i di ibana. Songon na laho taulas di halaman ualu sahat tu sampulu tolu, godang do na mangihuthon poda ni Bibel jala mandapot laba sian i. Diboto nasida do molo Bibel i sarupa songon barang na bersejarah na dipaboa di mula ni majalah on. Antong, boasa imbar Bibel i tu buku na asing? Alana Bibel i marisi Hata ni Debata, ndang hata ni jolma.—1 Tessalonik 2:13.\nSaonari, godang do hasusaan dohot sitaonon. Tingki masa sisongon i, tudia do hamu mangalului pangurupion asa dame pangkilalaanmu?\nSaonari, taulas ma laba ni poda ni Bibel. Dapotmuna ma hatorangan boha asa boi\npasidingkon ulaon na parohon masalah.\nmandapot pangurupion laho mangadopi masalah.\nmarhasil mangadopi masalah.\nDiulas ma taringot on di halaman na mangihut.\n^ par. 10 Jahowa, i ma goar ni Debata na disurat di Bibel.—Psalmen 83:19.\n^ par. 24 Di halaman onom sahat tu sampulu tolu, pigapiga goar nunga diganti.\nNo. 1 2018 | Porlu Dope Tajaha Bibel?\nJOUJOU PABOAHON No. 1 2018 | Porlu Dope Tajaha Bibel?


Marhusip – Purajalaguboti\n“Mauliate malambok pusu rohanami Tulang, dinaung tangkas dioloi hamu elek-elek pangidoannami di napatua hata. Huulakhi hami mandok mauliate ma di hamu Rajanami. “Alai Tulang, songon i do huroha pangalahona, molo tung siat muse elek-elek pangidoannami, asa tauduti ma nian tu na marhusip na gogo manang mangrangrangi di angka ulaon na mangihut, na mardomu tu sangkap parsaripeon ni anak nami dohot boru ni Raja i, marlambas roha ma Raja i mangoloi pangidoannami. Botima”.\n“Di hita saluhutna, nian andorang laho borhat pe hita tu bagas ni hula-hulanta dijabuon, nunga sada tahinta jala sisada pangidoan hita laho mangelek dohot pasahathon angka pangidoanta. Beha, ahu ma napasahathon elek-elek pangidoanta ?”\nDitolopi sude sian horong ni paranak.\n“Di hamu Tulang, dohot sude hamu na huparsangapi hami. Sian hami pamoruonmu mangido mangelek hamu, asa tung sangap hamu, Rajanami, hami ma nian na pabolak amak jala tomu-tomuon nami ma haroro ni Raja i dipogu ni alaman nami, jadi ulaon taruhon jual ma nian Rajanami laos ulaon sadari (paulak une). “Taringot tu somba ni uhum, somba ni adat manang sinamot ni boruni raja i, Rajanami, nunga dos rohanami dohot tahinami, asa sisahali mangelekhon, sahali manombahon ma hami tu hamu, Rajanami, sitombol. I ma jolo elek-elek pangidoannami.”\n“Mauliate ma di Raja ni Pamoruonnami. Nunga tangkas hubege hami pangidoan muna i, i ma di sangkapmuna ulaon taruhon jual, ulaon sadari. Tarsingot di ulaon taruhon jual ido sasintongna Paranak do na pabolak amak laho hundulan ni hula-hulana (Parboru). Tarsingot di pangidoanmuna na sahali manombahon hamu di sinamot ni borunami, asa tangkas taingot ndang na marhata sinamot do pe hita Amangboru. Songon pangidoanmuna nangkin, na marhusip-husip dope hita di tingki on. Alai na denggan ma i tutu, ingkon jolo ni rangrang do angka na naeng ulahononta haduan. Asa hupasahat hami ma jolo panghataion on tu hami na mardongan tubu, boru, berenami, nang di raja ni dongan sahutanami.\nHaha/anggi dongan tubu : “Di hamu pamoruonnami, taringot di ulaon taruhon jual dohot ulon sadari, mauliate ma. Alai molo taringot tu sinamot ni borunami, tung tangkas jala godang pasahat hamu, asa las rohanami hula-hulamu. Asa ndang apala horbo, hoda dohot angka mas hupangido hami, alai tangkas ma godang bahen hamu, Amangboru. Botima!”\n“Mauliate ma di Raja ni Pamoruonnami, nunga tangkas hubege hamu sinamot ni borunami, godangna Rp 10.000.000 (sampulu juta rupiah). Jadi di hita pe na mardongan tubu, lumobi hasuhutonnami, songon i di boru, bere, dohot dongan sahutanami, ala nunga dos rohanta jala taoloi nangkin pangidoan ni pamoruonta, ba taoloi jala tagabehon ma i. “Alai, di hamu Raja ni Pamoruonnami, taringot tu jambar na gok ima suhi ni ampang na opat dohot panandaion, asa tangkas muse pasahat hamu tu hami. Taringot tu bilanganna, hupasahat hami ma tu hamu haduan marhite suhutnami.”\n“Na porlu muse tahe Amangboru, taringot tu si jalo tintin marangkup, tu haha parhundul nami, tulang ni nanaeng hela nami, narap paradehon ma hita di ulaon i muse.\n“Di hamu Raja ni Pamoruonnami. Asa dos tuatna, dos nangkok na, molo tung adong sidohonon manang pangidoan mu tu hami. Hupasahat hami ma tingki on tu hamu.”\n“Mauliate ma Rajanami. Adong do sipangidoan nami tu hamu. Na mauas jala masihol do hami diangka tangiang dohot pasu-pasu sian hamu Rajanami. Jala molo sian elek-elek pangidoan nami, asa sude ma hami pamoruonmu ulosanmu dohot ulos herbang di ulaon i muse. Songon i ma pangidoan nami.”\n“Pos ma rohamu Amangboru, sude do hamu pasu-pasuonnami, lumobi ditangiang nami. Alai songon ulos herbang sipasahaton nami tu hamu, bilanganna 11 (sampulu sada) lembar ma. Alai sude do hamu muse dapot ulos nang pe sian ulos-ulos natinonun sadari. “Hombar tusi tahe Amangboru, taringot tu ulos-ulos i dohot pinggan panganan, dos ma rohanta ate, asa marsinakkohi tangga ni balatukna (masialusi di ibana be) ma hita Raja ni Boru?”\n“Naporlu muse hataanta ima taringot tu teknis ni ulaon, ari ni ulaonta i, tempat (gedung), angka undangan. Hombar tu si, dumenggan hamu na patorangkon.\nPartumpolon di Gareja ………………….. tanggal……….. pukul ……………\n“Mauliate ma di hamu pamoruon nami. Taringot di angka parjambaran, nasomal i ma ate? Jala sidapot solup ma hami hula-hulamu. Alai, molo boi boto on nian, antar songon dia panjuhuti diulaon i.\n“Ala nunga hira sude tahatai, tarang-rangi di sangkap ni ulaonta, saonari sahat ma hita tu namarhata si gabe-gabe. Hami sian hula-hula ma napasahathon jala hamu sian pamoruonnami ma namangampu, ate! Alai andorang so taujungi dijahahon ma jolo angka naung disurati dohot naung dirangrangi (notulen).\nBoi do sian parboru manang paranak manjahahon keputusan i. Dung sidung manjahahon notulen di uduti ma muse.\nRaja Parhata Parboru : Mangalehon poda tu boruna asa unang be mampar rohana jala patoranghon nunga manghatai natua-tua.\n“Hita pe na ro tu bagas ni hula-hulanta di son, dos ma rohanta. Molo namangampu hata nauli nadenggan sian hita, langsung ma tu haha/anggi doli hasuhutonnami. Botima!” Suhut/Paidua ni Suhut sian Paranak: “Mauliate ma di Tuhanta, mauliate ma di hamu sude hula-hulanami, pariban dst.\n“Nunga denggan mardalan ulaonta sadari on, jala nunga godang tahatai, tarangrangi na hombar tusi, jadi asa mardalan ma ingot-ingot (hepeng). (Nunga diparade hian hepeng laho ingot-ingot i. Dipasahat pihak paranak ma i tu Parsinabung ni Parboru, jala Parboru pe diparade do hepeng ingot-ingot si pasahathon na tu Parsinabung ni Paranak, jala somal taida adong indung ni ingot-ingot i ima na gabe di Parsinabung ni Parboru dohot Parsinabung ni Paranak).\nIngot-ingot; ingot-ingot; ingot-ingot. Diolophon natorop.\n“Mauliate ma Rajanami. Sian hamu ma mamboan tangiang.”\n“Dos ma rohanta. Ala dison do natuatua i St …………… ba pinasahat ma tu nasida.” Marende jala ditutup ma dohot tangiang. Sambil mangaso (istirahat) satongkin, manghata-hatai, dihobasi boru ni hasuhuton parboru ma di dapur siboanon ni paranak, ima dengke, songon ulak ni sipanganon nabinoan ni paranak, laos tu panci manang sambongna i ma i dibahen, jala tangkas dipasahat tu pihak paranak. Masijalangan ma jala marhehe nauli ma angka tutur. Ima sahatna. Gabe ma jala horas!\nIse na gabe Parsinabung (Raja Parhata) di ulaon Patua Hata; Marhusip laos ibana do na gabe Parsinabung (Raja Parhata) di ulaon unjuk (pesta adat) Di acara marhusip (mangarang-rangi), molo pangoli naeng mangalap paribanna (boru tulang) laho gabe ripe (isteri), porlu ingoton : Tingki na mangelekhon somba ni adat berupa sinamot Parhata ni Paranak, unang be mangihut hata “sitombol” manang “rambu pinudun”, songon i hata “ulaon sadari”. Alana, paribanna do dialap pangoli jala na patio mata ni mualna do i muse. Alai sudena i tu dos ni roha ma. Tulang ni pangoli unang be didok sijalo tintin marangkup, alai gabe sijalo surung-surung ma i. Ulaon sadari (paulak une) dipatupa di ari namangihut sesuai tu dos ni roha ni Parboru dohot Paranak


2011 December « Edward Manalu\nBahan Khotbah Natal 24 Desember 2011 Yesaya 7:7-14\nPosted by Edward Manalu on December 5, 2011\nBahan Sermon Daerah I Sumatera Timur I\nEv. Jesaya 7:7-14 Ep.Lukas 2:1-14 Sp. Psalm 146:3\nHot Ma Haporseonta Patupahon Nadumenggan i Ai Debata do Donganta\nGodang do namasa diparngoluan ni hajolmaon na umbahen ingkon mangkaringkothon pangurupion jolma i sian na itaanggap gomogo sian kemampuanta. Sipata, molo hita naeng “tarhapit” gabe tubu do roha na naeng mangido pangurupion sian angka na asing, jala sipata lupa do jolma na tinompa ni Debata i na laho mangido pangurupion sian Pargogo Nasumurung i. Molo itapaihutihut sejarah ni bangso Israel, tarlumobi di masa raja Ahaz, ima dimasa na tung mansai godang tantangan na diadopi ni bangso i sian bangso sileban, tangkas ma idoanta sai berusaha do bangso sileban na laho pataluhon bangso Juda, tujuanna ima asa boi do bangso Juda dikuasai bangso sileban i.\nMabiar situtu do raja Ahaz di hatiha mangadopi angka ancaman dohot tantangan i. Pola do bukbak roha ni raja Ahaz dohot bangso Juda (Jesaya 7:2). Tubu do dirohani raja i laho mangido pangarupion sian bangso Asyur, na laho mangalo bangsoAramdohot Epraim. Molo dipatupa bangso Juda markoalisi dohot bangso Asyur manang bangso sileban na asing, konsekwensina ima gabe adong ma pembaharuan dihaporseaon manang ugamo ni bangso Juda (2 Raja-raja 16:10-18), manang terjadi “sikritisme agama”.\nDipaingot Debata do bangso i nang raja Ahas pe, asa unang patupahon koalisi tu bangso Asyur dalan laho patupahon haluaon sian angka tantangan dohot angka ancaman na niadopan ni bangso i. Bohado alusni raja Ahas tu hata napasingothon ibana dohot bangso i sian napinasahat ni Debata marhitehite panurirangnai?\nMamillit Keputusan na Dumenggan sian na Denggan\nDiparngoluonta on jotjot do hita mangadopi ragam na naeng sipillitonta. Sian hajolmaon na tinompa ni Debata pe adong do dilehon Debata kebebasan na laho mamillit di hita. Bebas do jolma i na laho patupahon pamillitonna. Alai pamilliton i ingkon ingotonta do na mardongan tanggungjawab, molo holan na mamillit sambing do hita, ima na nidokna ”pamillithon namarisuang do i”. sarupa do i molo hita nanaeng manjalo sian Debata marhitehite tangiang asa dapotan na uli dohot na tama hita, ingkon do mardongan usaha manang kerja keras hita, asa na uli dohot na tama i gabe patar dipangoluonta.\nGodang ni laho sipillithonta dibagasan parngoluonta, unang ma nian mambahen lilu haporseonta songon raja Ahas namamillit asa mangido pangurupion sian bangso Asyur na laho mangalo hagogoon. Sian pamingkirion ni haportibion denggan do i, alai molo marimbangkon Hata na pinasahat ni Debata asa unang mangido panguripion ibana tu bangso Asyur, ingkon ma nian pillitonna na sian Debata ala ndang adong pargogo nasumurung sian Debata sandiri. Dison ma tarida haliluan ni pamillition ni raja Ahas ”Hagogoon portibi do dipangke ibana na laho mangadopi ancaman ni portibi”.\nMolo so Porsea tu Jahowa, Ndang Tagamon Hot Jolma i\nDi ayat 9, tangkas do dipabotohon Panurirang Jesaya hata ni Debata tu raja Ahas “Molo so porsea hamu ndang tagamon hot hamu”. On ma sada konsekwensi molo ndang porsea raja dohot bangso i di Hata ni Tuhan, ndang hot be bangso i di habangsoonna, ndanda boi be bangso i patupahon nadenggan tu bangsona sandiri, alai manang patupahon aha pe bangso i na laho tu bangsona ingkon ma mangido advis (sungkem) tu bangso na asing. Hape holan Jahowa do na ingkon sisombaon (Patik ni Debata 2 Musa 20:1-5).\nGodang do muse dihajolmaon na mandok porsea di Jahowa, alai ndang sarupa tu parualaonna. Angka hangoluan nasisongoni ingkon ma nian ditinggalhon asa gabe halak naporsea jolma i di Jahowa. Jolma na porsea di Jahowa ima jolma napapatarhon haporseonna sian saluhutna parngoluonna. Jala molo ndang itaulahon haporseonta i, ndang gabe hot be hita dihajolmaonta, alani jolma na hot dihajolmaonna ima jolma na mananda dirina sian dia do asal ni pangoluonna, jala sian naeng mulak tu dia do ibana. Ala ni i ma dihakristenonta porsea sian Debata do mulanta jala naeng mulak tu Debata.\nImmanuel ”Donganta ma Debata” Gabe Tanda na Sian Debata\nAlani biar ni roha ni raja Ahas dohot roha ni bangsona ima alani ancaman bangso Aram dohot bangso Epraim, dipangido ibana ma panggomgomion sian bangso na asing (Asyur). Ndang tarida haporseaon ni raja Ahas tu Debata. Hira na so dipangkilalahon ibana do pandonganion dohot panggomgomi ni Debata di ibana nang dibangso Juda. Jala dipatupa ibana alusna dinapatangkashon dihahurang ni haporseonna, ima di ayat 12 ”Ndang olo ahu mangido, asa unang huunjuni Jahowa”. Ima dibahen alus na laho mangalusi pandohan ni Debata asa dipangido raja i tanda sian Debata na di banua ginjang (songon di ayat 11).\nTutu do Pardenggan Basa Jala Parasi Roha Tuhan Jahowa, nang pe ndang dianturehon bangso i HartaNa, dipatudu Ibana do muse tanda Holong ni RohaNa maradophon bangso i, ima na ingkon gabegabean ma sada namarbaju, jala tumubuhon sada anak, jala bahenonna ma goarna Immanuel (Lapatanna: Donganta ma Debata). Bagabaga ni Debata na laho paluahon bangso Juda i dipataridahon ma i dihatiha ro Tuhan i gabe Jolma ima Tuhan Jesus Kristus na tubu di Betlehem di Judea (Matius 2:1-6).\nGoar ni Immanuel patuduhon hadirion ni Debata na jonok, marsaor dohot hita jala patuduhon panggomgomionna di saluhutna jolma. Di hata Gorik “Emmanuel” marlapatan ma i hatutubu ni Tuhan Jesus Kristus, Debata na tatanda i, Debata na gabe donganta jala namanontong umboto dohot mangantusi aha na ringkot dibagasan parngoluonta.\nDinapatupahon Pesta Natal hita dibagasan sadarion, ringkot do ingotonta jala botoonta, ise do namandongani, mangalehon tingki jala na patupahon saluhutna na adong dingolunta, jala boi hita dohot taripar na laho mandohoti pesta natal sadarion…? Porsea jala do pos do rohanta na Debata do namandongani jala mangalehon ngolu dihita ro ditingkion…? Pandonganion ni Debata di hita ro di Pesta Natal taon 2011 on pasu-pasu na tung mansai balga do sian Tuhan i. Alani i:\nPorsea ma hita dipandonganion ni Debata namanontong dibagasan ngolunta.\nPesta Natal ima Pesta ni halak naporsea tu Debata, ima dinamanaringoti ari haroro ni Immanuel (Mateu 1:23). Ima Jesus Kristus (Debata na tubu Gabe Jolma) napatuduhon Holong na mansai Balga tu saluhutna Jolma.\nHita Bahen na Debata gabe donganta na laho mangadopi saluhutna na masa dibagasan ngolunta. Marhitehite Hata ni Debata di Perayaan Natalta sadarion, Itapangke ma huaso na sian Debata i nalaho mangalo saluhutna angka na hagiot ni portibion dohot patupahon saluhutna angka nadenggan dibagasan ngolunta siapari.\nMolo Hot Haporseonta jala raphon Debata hita patupahon saluhut na denggan i, dapotan tua dohot asi ni roha ma hita hombar tulomo niroha ni Tuhanta. Ai saut do bagabagaNai, ima dihatutubuni Tuhan Jesus Kristus, jala saut ma lomo ni rohaNa di hita ganup jolma naporsea di Ibana.\nEnde: 1. 48:1+3 2. 53:2+4 3. 52:1-2 4. 49:1-2 5. 54:1– 6. 61: 6-8 7. 62:1—\nBy. Pdt.Edward Manalu, S.Th —Selamat Hari Natal—


Nahancitma Boto Pala Naso Mamboto | Mandailing Online\nHome / Budaya / Nahancitma Boto Pala Naso Mamboto\nPosted by: Dahlan Batubara (Redaksi) in Budaya 19/09/2010\tKomentar Dinonaktifkan pada Nahancitma Boto Pala Naso Mamboto 572 Views\nNamarmocom-mocomma tarimohon ni jolama dihangoluanon, adong antong nadung adong gabe suada, nabiaso kehe tupoken manabusi balanak dohot sira sangape kaporluan nalain-lain, sapala baen madung rungrung cakuk, inda bisa kehe tupokenbe, namancit dei antong.\nAdong muse antong nasib ni jolmai inda namarnamurak panyakit, iubatan boltok mancit ulu, murak panyakit ni ulu marbosar tot, ipe namancit juo dei pananggungani, adong muse naikojar-kojar ni utang ari-ari, indape ngort amporik marayak torang niari madung ro manunggui utang, nasangkalmuse boto ancita nasongoni.\nHatiha manegecek-ecek dua halak di bangku-bangku parjuguk-jugukan, marsisapaanma halai sanga ahama naancitna panarimoan ni badan simanare di hangoluanon. ro ning nasada igiling roda ni padati ningia patnia dompak hatiha menek-menek, sampe sannari inda murak-murak, namancitdo boto ningia laos patidaon bokasnai embal domantong tot nia jabat.\nAnggo au boto naancita mulaido sorang au tu ginjang ni portibion inda unjung jabat mangida rupo ni damang, sanga nabontar, sanga nalomlom, sanga natampan songon alak barat unda unjung jabat huida, gambarnape antong inda adong ambaen ligi-ligion ningia musema mancaritoon ancitni roa nia.\nSapalaro sada bayo manjogol-jogol, ibege ia caritoi namarsidokon ancit niroanado halai, aupe boto adongdo napalming ancit pangalamanku namangoluon, dihatiha menek-menek, arana bean dogilna iba inda manangion naidokon ni simatobang, ikobet damangma au di taruma, indaban margorak, isulangi dainang ma boto mangan, anggo tangani kobet sajoma tu pudi, ikobet muse pat tu tiangi ning bayoi musema, marmocom- mocom parkancitani dinamangoluon baya ning bayoi, laos rurus aek ni matania.\nAnggo ompung lomok pala marcarito satontang pangalaman nia nahancitna ningia namangoluon naso mambotoma, arana anggo maso najolo bahatdo halak naso marsikola, poso-poso sanga bujing-bujing nagiot manjalai sanggak parpiraanma umna sikola rakyat maia, ipe inda jabat tammat, sapala marripema mamolus adat matobang.\nOmpung halaklai naringgasan manjalai gulaen, sapala dapotia gulaen nagodang, nakehema au boto manjalai uali nagodang baen godang nigulaen nagiot guleoni, arana inda tampil di uali namenek, ning ompung lomok.\nSapala naipantataan ni halak doma boto, ipantik-pantik do dabo pala gulaen nagodang, inda igule ibul-ibul ning halak, naila maboto roa, nahancitma pala naso mamboto ning ompung lomok, angke inda binoto jabat namamntik-mantik gulaen, idokon donganpe naoto naunduk doma iba songoni ningia ompung lomok laos mangilkili burangir.\nAnggo pandapot ni ompung lomok naso mabotom naancita dihangoluanon, arana igadis dongan jong-jong songon carito ni Abunawas, igadis ia rajai lao-lao, harani ima anso ulang marnaloja marsikola manjalai sinaloan, arana inda adong batasna namanjalai sinaloanon, dung matobangpe pamatang angkon na totopdo ringgas manjalai sinaloan, pala mangajipe misalna angke adongdo kaji tobang-tobang, baen hancitna naso mamboto ulang iparmuda sayang namanjalai bisuk dohot poda.***


Kisah Op. Raja Gumanti Simbolon | Raja Nabolon\n← Nasihat – Poda Leluhur Batak\nTugu OP. Batu Janggar Simbolon →\nPosted on February 2, 2017\tby simbolonjr\nIa Ompu Raja Gumanti ima anak palimahon manang anak siampudan tubuni Ompu Batu Holing, lima do anak ni Ompu Batu Holing ima:\n1. Tuan Batangari\n2. Tuan Milingiling\n3. Tuan Lobe\n4. Tuan Seul\n5. Ompu Raja Gumanti.\nMaringan do Ompui di Huta Pangururan di pinggir ni Tao Toba, pas dibonani dolok Pusuk Buhit.\nMolo Sian Taromboni Ompungta Generasi Pasampuluhon (10) ma ibana molo ditarik sian Simbolon Ompu Raja Bolon songon nomor 1 (generas1/sundut 1)\nDung borhat mangaratto parjolo hahana Tuan Lobe sinomor 3 dohot sinomor 4 Tuan Seul tu Pakkat (Parlilitan) gabe digoar ma ibana disi Tuan Pusuk, marpinompari do attong Tuan Seul on sampe 6 halak anakna na digoar mai si onom hudon (si 6 kodin) ima:\nAlai anggo hahana nomor 3 Tuan Lobe bukkas do tu Barus sahat tu Kota Cane / Aceh Tenggara mangararati do akka pinomparna. Holan Raja Gumanti nama naso borhat alai nungnga marpikkiri manang tudia do bolusonna. Dung marujung ngoluni omputta boru, bungkas jala manasar nasar ma muse Ompu Raja Gumanti jala Sahat tu Sampean di uruk bolon Sigaol, alai marhuta di Lumban Sigaol do Ibana.\nDisadari ditingki lewat solu bolon namarlayar bolak balik sian Balige tu Pangururan, dihilap ibanama parsolui jala didok molo mulak hamu amang annon sian on Tulihon hamu ahu ala naeng dohot do ahu ninna tu parsolui. Mulak ma tutu Solu Bolon i ditulihon ma mangalap Op. Raja Gumanti.\nAla manompang songonido parmasuk ni imana, disuru parsoluima tu tonga-tonga asa manahui aek dirohani parsolui, alai didok Op. Raja Gumanti ma “Tamue do ahu amang di solu munaon ndang sisuru-suruon ahu, ingkon dijolo do ahu hundul” ninna laos maju ma imana tu jolo. (Doson mulaima dipatuduhon ilmu pitonggamnai).\nDung sahat tu Tuktuk Parhulean Bakkara Solu Bolon i, dipatuatma Op. Raja Gumanti hape pangidoanni Ibana taruhononna apala sahat tu Tuktuk Simangulape di Bakkara. Borat rohana turun alana holang dope tu Bakkara pardalananna. Tompu ma ro alogo bolon marhaba-haba ndang boi be attong marlayar Solu Bolon i, ingkon pasidingonna jolo unang gabe marmara.\nGabe dialap ma muse Op. Raja Gumanti ditaruhon sampe tu Tuktuk Simangulappe ala memang ido inganan paradianan ni parsolu molo ro alogo nabalga. Ala ndang adong dope keluarga tinandana di Bakkara tontu martahi do Op. Raja Gumanti mangalului soranganna (induk somangna). Dina mardalan-dalan ibana sahat jala jumpangsama sada huta ima hutani Raja Sinambela(Parbona ni Onan).\nDijabu ni Raja Sinambela ima jolo ibana tinggal jala burjudo ibana mangulahon siulaonna.\nDasada-sada tingki muse tarbege ibana adong barita sada keluarga nanaeng paulihon Taganing, laos dipasungkunhon mai tu amanta Sinambela induk somangnai manang isedo nanaeng manumpan Taganing i. Dipaboa Induk Somangnaima Dibariba luat on doi ninna. Laos satongkin i dipaboa Raja Gumanti ma naboidoibana paulihon manang manumpan taganing, hatop ma attong dipabotohon induk somang nai naadong sada doli-doli dijabuna naboi pature taganing. Saut ma dipature taganing i dohot denggan las marohani Raja Sinambela mamereng Op. Raja Gumanti dihamaloonna nang sangapna pe.\nDilas ni rohani Raja Sinambela i tubu ma tu rohana naeng marhelahon Ompu Raja Gumanti alana dijolona pe adong boruna 7 halak. Denggan ma disukkun Raja Sinambela songon Riwayat hidupna, termasuk didia hutana, piga nasida marhaha maranggi, namora do dohot angka naasing dope. Ianggo alus ni Op. Raja Gumanti holan goarna dohot margana do dipaboa jala hutana di Pulo Samosir (dang dipaboa manang dihuta dia di Samosir i).\nDinapauli taganing ipe nungnga adong lohot tu rohana boru ni Raja Sinambela i, alai ndang barani ibana paboahon manang tu ise.\nAla nungnga hira diboto Op. Raja Gumanti naeng parhelaonna ibana tontu molo tung sautpe pastima tu boruna siangkangan i patohoonna hape dang tusi lomoni rohana.\nDinasadari pas laho maronan onan angka boruni Raja Sinambela jala ingkon mangalewati sada batang aek/binanga ima binanga Somaila laos diittip ibana masian nadao, manang ise nasida naso manintak abitna ima nasaut parsinondukku inna rohana. Adong ma sahalak sian nasida naso manintak abitna tingki mamolus binanga i, ima Siboru Manambual.\nLaoma tu rohani Op. Raja Gumanti molo boru tinodo ni rohana i paboaonna tu Raja ni Sinambela ndang mungkin paloasonna ala mangalakkai angka akkangna.\nDibuat Op. Raja Gumanti ma sada keputusan naingkon luahononna ma tu hutana di Samosir. Ndang borhat dope nasida namangaluai lao do tu rohani Op. Raja Gumanti naeng paboahon tu dongan sabutuha ni Raja Sinambela ima Raja Manullang. Alanion ma molo naeng mamboan sipanganon tu Raja Sinambela ingkon dua sipatupaon namargoar sada tu Raja Sinambela, sada tu Raja Manullang. Kawin lari ma nasida diboan ma Ompunta Boru tu Samosir, namora jala gabean do Ompungta.\nDung piga-piga taon nung diluahon Op. Raja Gumanti Omputta Boru martahi ma Raja Sinambela mangalului boru dohot hela nai. Disuru ma parsuruanna marsolu Bolon tu Samosir huhut mamalu Taganing dohot Ogung. Dung pas lewat sian Uruk Bolon suruan ni Op. Raja Sinambela tarbege Op. Raja Gumanti ma suara ni taganing mirip attong tu suarani taganing nahea pinaturena. Haruar ma Op. Raja Gumanti sian jabuna laos didapotton ma parsolui manang ise nasida jala aha maksudna. Dipaboa parsoluima nasuruanni Raja Sinambela do nasida nalaho mangalului boru dohot helana.\nDitogihon Op. Raja Gumanti ma parsolui sude tu jabuna dungi didokma” Hami do naniluluan munai amang, huhutma dijou Omputta Boru dohot Tolu dakdanak baoa jala sada dakdanak boru”. Ia tubuni Op. Raja Gumanti siangkangan margoar: Op. Raja Pinalubung, sinomor dua Op. Raja Parhujogo, sinomor tolu Op. Raja Solobean. Siampudan ima boru namuli tu marga Samosir Simandihon.\nMarlas ni roha ma nasida ala naung jumpang naniluluan dapot najinalahan . Laos rappak ma naside sude sian solu bolon i borhat tu Bakkara. Ndang tarsuhatan be las niroha ni Raja Sinambela manjalo nasida. Boruna, Helana dohot pahompuna na opat i. Marpesta bolon ma nasida, diara masude nadi Bakkarai dohot sian luat najonok tusi.\nDibege angka natorop i disungkun Raja Sinambela ma boruna manang aha pangidoanna sian natua-tuana, borat do rohani Ompunta Boru mangalusi sungkun-sungkun ni natorasnai ala ndang panagaman dirohana songon i dirohana. “Ndang tarjalo hami dope sian hamu amang ala on dope rohami manopot hamu, dapot do muse tingkina hami mangalap i”, Parjolo ma Raja Sinambela mandok : Mas, Perak, Hepeng, Hauma, Horbo do dok hamuma sian i. Dialusi Ompunta Boru ma songon on, andorang so hudok dope hatakku Amang, dok hamu majolo “OLO” ninna ompunta boru. Hatop do dialusi Raja Sinambelai boruna: Olo ito dok hamu ma, ninna. Lehon hamu ma amang boanonku Ogung Oloan i nungnga las rohangku manjalo i. Dialusi Raja Sinambela ma: Ndang adong be huroha naummarga sipangidoonmu huhut muse molo boanommu. annon Ogung Oloan i gabe teal ma ogung i ai ndang saparangguan be. Alai manigor disambung Op. Raja Gumanti do hatani parsinonduknai laos didok lean hamuma amang pangidoanni boru muna i. Mambege hata ni Op. Raja Gumanti mamintor diolohon ma pangidoanni borunai huhut diumma.\nOgung Oloan on ma nagabe pusaka disude Pomparan ni Op. Raja Gumanti sahat tu saonnari on. Manang ise pomparanni Op. Raja Gumanti naeng margondang boido pangkeonna ogung i, laos denggan dope bentuk na, nang soarana pe manigor sadari on. Disimpan dihuta Pansur Simbolon.\nSoal kekeluargaan pe sahat tu saonnari on godang do pinomparni Op. Raja Gumanti nagabe sinonduk hela di Bakkara. Sude anak baoa pinompar ni Ompui molo naeng mambuat boru Sinambela manang didiape jumpangsa hasea do molo mambuat boruni Tulangta marga Sinambela. Hatani natua-tua mandok : Ida-ida jolma nabosur…….ima tutu.\nIa tinggal ni OP. Raja Gumanti di Lumban Godang Sigaol do songon naung pinatorang di ginjang. Alai disada tingki disornop aek Tao Toba ma Lumban Godang, laos pinda ma Op. Raja Gumanti tu Siambalo di Dugul.\nMasa ma logo ni ari mansai leleng situtu di Samosir. Pola do dang tubu suan suanan. Tarboto ma tuangka raja bius na adong Raja Nasiat Marpangidoan tu na marhuaso. Ditopot pangitua ni luat i ma Ompu Raja Gumanti.Dipaboa pangituaima lapatan ni haroro ni nasida didok : Huboto Hami Raja Nami Raja Nasiat Marpangidoan do hamu, asa unang mate somangan pangisi ni luat on ala ni logo ni arion , tung asima rohamu , asa Rajai mangido udan asa boi tubu suan-suanan.\nDidok Op. Raja Gumanti ma mangalusi Pangitua i, sian nasa rohamuna do mandok hatamuna on?. Dialusi Pangituama: Ido Raja Nami. Attong Ingot hamu ma”Ahu ma Raja i jolo” manang aha angka ulaon nauli di luat on!. Rap mangundukkon ma angka pangitua i mangoloi pandohan ni Raja Gumanti. Antong mulak ma hamu, ditonga dalan dope hamu nungnga robe pangidoan muna i.\nToho ma tutu, ditonga ni dalan dope angka pangitua i, nungnga ro udan mansai doras situtu. Ai na dipangido Op. Raja Gumanti do asa logo ni ari asa boi nian ingananna muse hutana nadi Lumban Godang ima nasinornop ni aek Tao Toba i. Anggo suan suanan naso tubu alani logo ni ari ndang pola dipingkiri ibana, holan hutana ido nasai dihalungunthon rohana. Gabe mabiar huhut patuh ma Pangituai dohot Raja Bius nadi Simbolon tu ompunta Op. Raja Gumanti. Sai marpanungkun do pangisi ni luat i tu Ompu Raja Gumanti molo adong Pesta dohot angka naasing. Tarida doi rodi tu anak ni Op. Raja Gumanti, Ganup Pinompar ni Op. Raja Gumanti dibahen do sada “Raja Jolo”. Ise pe marulaon ingkon marsungkun ma tu Raja Jolo, sai pomparanni Op. Raja Gumanti ma Raja Sisungkunon.\nOp. Raja Gumanti do nampuna harajaon (Pemerintahan) manang huaso Partanoon manang Golat Hatihai di Negeri Simbolon tarida doi sian Kantong-kantong huaso ni pinomparna nagabe Raja Ihutan dohot kepala Nagari\n1. Op. Tuan Raja mai di Dugul\n2. Op. Raja Silo mai di Purba-Londut\n3. Op. Solobean mai di Uruk Bolon dohot Sigaol\nIa Op. Raja Gumanti dohot Omputta Boru marujung ngolu di huta Dugul di Negeri Simbolon do, holi manang saring-saringna dibatu napir nadi Pansur do. Laos disido Omputta na tolui udeanna.\nBorhat do Pomparanni Op. Raja Gumanti tu Pangururan naniuluhon ni Ninina Op. Raja Mallongos didongani ondok-ondokna Op. Datar dohot Op. Solobean laho mambuat tano bekas dohot hak milik na tininggalhon ni Tuan Batu Holing.\nSude do tano dohot hak milik Tuan Batu Holong nungnga dikuasai angka marga naasing. Gabe ingkon marporang nama nasida mambuat tano i. Mansai balga do parporangan i, ai dohot do mangurupi Op. Raja Mallongos Parangan ni Raja Sinambela sian Negeri Bakkara, Parangan ni Pasaribu hula-hula ni Op. Datar sian Negeri Harian Boho dohot janji martahan, Parangan ni Nainggolan Lumban Raja hula-hula ni Op. Solobean dohot Naibaho Tulang ni Op. Raja Gumanti na adong di Negeri Pangururan.\nMarhuaso do muse pinomparni Op. Raja Gumanti ima Raja Mallongos dohot anakna naduai di Pangururan. Op. Datar di Huta Godang dohot Pangambatan. Jala Op. Solobean ma dihuta Lintong sahat tu si Jambur. Songoni Pardalanna asa gabe adong pinompar ni Op. Datar dohot Op. Solobean marhuta dohot martano di Negeri Simbolon songoni nang di Pangururan pe.\nNang diluat naasing pe tong do marhuta Pomparan ni Op. Raja Gumanti, songon:\n1. Huta Gumba diatas ni Nainggolan\n2. Lumban Simbolon di Porsea\n3. Lumban Simbolon di Tamba\n4. Lumban Lintong di Pangururan\n5. Silosung Dugul di Paropo\n6. Huta Ompu Barita di Sihotang\n7. Sibaganding Simbolon di Bakkara\nOp. Raja Mallongos monding di Pangaruran do, alai dang ditanom di toruni tano, tong do denggan disimpan bakkenai dibagasan poti, martaon-taon lelengna. Marganti ganti do ingananna sipata di Negeri Simbolon jala sipata di Pangururan.\nAlai dung ro Bolanda gabe dioraima disimpan dibagas jabu laos ditanomma huhut dibahen tambakna ima nadi Hutagodang Pangururan.\nDipajongjong do Batu na Pir (TUGU) ni Op. Raja Mallongos di Pangururan laos dipestahon 7 ari 7 borngin nadi taon 1975 i (12-0901975 – 18-09-1975).\nSongonido Sejarah ni Ompungta Op. Raja Gumanti na tinuturhonni angka Natua-tua dohot naumbotosa sian Pinomparni Op. Raja Gumanti tu Panurat / Tim Penyusun.\nManang behape sai adong do hurang lobi di panurat. Alanii arop situtudo roha diangka amanami, inanami nang Boru dohot Bere pe pinompar ni Op. Raja Gumanti, naolo padengganton asa lam tu dimposna Sejarah on nagabe boi muse botoon ni generasi naumposo / Penerus.\nSongon nidokni Umpasa ma dohonon:\nPAGO-PAGO TARUGE PAUK-PAUK NI HUDALI ANGKA NASEGA PINAULI, ANGKA NADENGGAN NI ULAHI\nBALINTANG MA PAGABE TUMUNDALHON SI TADOAN, SAUT MA HITA POMPARANNI OMPU RAJA GUMANTI GABE MAULI BULUNG HUHUT MARSIPAOLO-OLOAN.\nSAHAT-SAHAT NI SOLU SAI SAHATMA TU BONTEAN.\nNUNGNGA SAHAT SEJARAH NI OMPUNTA ON TUHITA, SA SAHAT MA HITA TU PARHORASAN PANGGABEAN.\nSumber Berita: http://www.pormantis.org\nThis entry was posted in Uncategorized and tagged dugul, londut, nahodaraja, Ompu Raja gumanti, pangururan, pusuk biuhit, samosir, sigaol, simbolon tuan. Bookmark the permalink.